text:
MATAUPU 15
Finau mo le Saʻolotoga e Tapuaʻi Ai
1, 2. (a) E faapefea ona faamaonia o tatou tulaga o ni tagatānuu o le Malo o le Atua? (e) Aiseā e finau ai Molimau a Ieova i nisi taimi mo le saʻolotoga faaletapuaʻiga?
PO O oe o se tagatānuu o le Malo o le Atua? O le tulaga lenā pe afai o oe o se Molimau a Ieova. E lē faamaonia o tatou tulaga o ni tagatānuu o le Malo i ni tusifolau, po o ni pepa faamaonia mai se faigāmalo. Peitaʻi, e faamaonia i le auala e faia ai la tatou tapuaʻiga iā Ieova. O le tapuaʻiga moni e tele atu mea e aofia ai nai lo o tatou talitonuga, ma e aofia ai lo tatou usiusitaʻi i tulafono a le Malo o le Atua. O la tatou tapuaʻiga foʻi e aafia ai tafa uma o o tatou olaga, e pei o le auala e tausia ai o tatou aiga, ma le auala e taulimaina ai mataupu faafomaʻi.
2 Peitaʻi, e lē tāua i taimi uma i le lalolagi le avea o i tatou ma tagatānuu o le Malo, faapea agavaa e tatau ona ausiaina. O nisi faigāmalo ua taumafai e faasāsā pe tafiesea atoatoa la tatou tapuaʻiga. O nisi taimi ua finau tagata o le Atua mo le saʻolotoga, e usitaʻia ai tulafono a le Tupu faa-Mesia. Peitaʻi e lē faateʻia ai i tatou, auā o loo taʻua foʻi i le Tusi Paia auauna a Ieova na finau mo le saʻolotoga e fai ai la latou tapuaʻiga.
3. O le ā na fesagaʻia e tagata o Ieova i aso o le masiofo o Eseta?
3 O se faaaʻoaʻoga, na lamatia ola o tagata o le Atua i aso o le masiofo o Eseta. Na taumafai le palemia amioleaga o Hamanu e fasiotia tagata Iutaia uma, sa nonofo i vaipanoa sa pule ai Asueru le tupu o Peresia. O le māfuaaga, sa “ese a latou tulafono mai i isi nuu uma.” (Eseta 3:8, 9, 13) E leʻi tuulafoaʻia e Ieova ona tagata. Peitaʻi na ia faamanuia i taumafaiga a Eseta ma Moretekai, ina ua la talosaga atu i le tupu o Peresia ina ia puipuia tagata o le Atua.—Eseta 9:20-22.
4. O le ā o le a iloiloina i lenei mataupu?
4 Ae faapefea aso nei? I le mataupu ua mavae, na taʻua ai taumafaiga a faigāmalo e tetee i Molimau a Ieova. Ae i lenei mataupu, o le a talanoaina ai nisi o auala na taumafai ai na faigāmalo e faasāsā la tatou tapuaʻiga. O vala nei e tolu o le a tatou iloiloina: (1) o la tatou aiā e faagaoioi ai la tatou faalapotopotoga faapea le auala e faia ai la tatou tapuaʻiga, (2) le saʻolotoga e tatou te filifilia ai togafitiga faafomaʻi e ōgatusa ma taʻiala a le Tusi Paia, ma le (3) le aiā a mātua e tausia aʻe ai a latou fanau i tapulaa a Ieova. O le a tatou iloiloina i nei vala taʻitasi le auala na taumafai ai nei tagatānuu faamaoni lototetele, e puipuia o latou tulaga o ni tagatānuu o le Malo, ma le auala na faamanuiaina ai a latou taumafaiga.
Taumafaiga e Avea ma Lotu Aloaʻia ma Maua le Saʻolotoga e Faia ai le Tapuaʻiga
5. O ā aogā ua maua e Kerisiano moni mai i le faatagaga faaletulafono ua tuuina atu iā i latou?
5 E tatou te lē manaʻomia se faatagaga faaletulafono mai faigāmalo, ina ia faia ai la tatou tapuaʻiga iā Ieova. Peitaʻi, o lenā faatagaga faaletulafono e faigofie ai ona faia la tatou tapuaʻiga. O se faaaʻoaʻoga, e tatou te maua ai le saʻolotoga e feiloaʻi ai i a tatou lava Maota mo Sauniga ma Maota mo Fonotaga, le lolomiina ma le felaʻuaʻiga o lomiga faale-Tusi Paia, ma le faailoa atu o le tala lelei i isi e aunoa ma le faalavelavea. O le tele o atunuu ua lesitala faaletulafono ai Molimau a Ieova, ma ua latou maua ai le saʻolotoga e faia ai la latou tapuaʻiga, e pei o tagata lotu o isi foʻi lotu aloaʻia. Ae o le ā e tupu pe a teena e se faigāmalo le lesitalaina faaletulafono o Molimau a Ieova, pe taumafai foʻi e faasāsā le saʻolotoga e faia ai la tatou tapuaʻiga?
6. O le ā le luʻi na fesagaʻia e Molimau a Ieova i Ausetalia i le amataga o vaitausaga o le 1940?
6 Ausetalia. I le amataga o vaitausaga o le 1940, na faapea mai ai se kovana sili o Ausetalia, e telē se aafiaga leaga o talitonuga o Molimau a Ieova i le lagolagoina o le Taua Lona Lua a le Lalolagi. O lea na faia ai se tapu e taofia ai le faia o sauniga, talaʻiga, faapea le tapunia o le Peteli ma fāoa faamalosi foʻi Maota mo Sauniga. Na faasāina foʻi a tatou lomiga faale-Tusi Paia. Ae na maua e uso le mapusaga ina ua mavae ni nai tausaga o faia faananā la latou tapuaʻiga. Iā Iuni 14 i le 1943, na aveesea ai e le Faamasinoga Maualuga i Ausetalia lenā tapu.
7, 8. Faamatala taumafaiga na faia e uso i Rusia i le tele o tausaga mo le saʻolotoga e faia ai le tapuaʻiga.
7 Rusia. E tele tausaga na saisaitia ai le tapuaʻiga a Molimau a Ieova i lalo o pulega faa-Komunisi, seʻia oo i le taimi na lesitala ai i le 1991. Ae i le taimi na lē toe iai le Iuni faa-Sovieti, na mafai ai loa ona aloaʻia faaletulafono la tatou faalapotopotoga i lalo o le Faigāmalo Soofaatasi a Rusia i le 1992. Peitaʻi, e leʻi umi ae amata ona faapopoleina nisi tagata tetee, aemaise lava i latou na auai i le lotu Orthodox i Rusia, i le faatupulaʻia o tagata o Ieova. O lea, mai le 1995 e oo atu i le 1998, e lima moliaga na latou tuuaʻia ai Molimau o Ieova o ni tagata solitulafono. Peitaʻi, e leai ni faamaoniga o nei moliaga. Na maumauaʻi nei tagata tetee e faaulu sa latou tagi i le 1998. Na tatou manumalo i le faamasinoga, peitaʻi, na tatou faiaʻina iā Me i le 2001, ina ua latou apiliina le faaiʻuga. Sa toe faia lenā mataupu iā Oketopa o lenā lava tausaga, ma i le 2004 na faalēaogāina ai le faalapotopotoga faaletulafono sa faaaogā e Molimau a Ieova i Moscow, ma faasā la latou galuega.
8 Na matuā faateteleina sauāga. (Faitau le 2 Timoteo 3:12.) Na ulagia ma sauāina Molimau a Ieova. Na aveesea faamalosi a tatou lomiga, ma matuā faigatā ona fausia pe faaaogā foʻi ni fale e faia ai a tatou sauniga. Seʻi mafaufau i faigatā na fesagaʻia e o tatou uso ma tuafāfine. Na ave e uso le mataupu i le Faamasinoga o Aiā Tatau i Europa (ECHR) i le 2001, ae o le 2004 na latou faatoʻā aveina ai isi faamatalaga faaopoopo i le Faamasinoga. I le 2010, na aumaia ai le faaiʻuga a le Faamasinoga. Na faaalia e le Faamasinoga, o le faailogatagata na māfua ai ona faasā Molimau a Ieova i Rusia. E lē talafeagai foʻi le faaiʻuga a faamasinoga maualalo, ona e leai ni faamaoniga o moliaga o Molimau a Ieova. Na taʻua atili e le Faamasinoga, o le faasāina o Molimau a Ieova na aveesea ai lo latou saʻolotoga faaletulafono. O lea, o lenā faaiʻuga na faatāua ai le saʻolotoga e faia ai la latou tapuaʻiga. E ui e leʻi talia i nisi vaega o Rusia le faaiʻuga a le ECHR, ae na maua lava e tagata o le Atua le lototele mai na manumalo faafaamasinoga.
9-11. Na faapefea ona tauivi tagata o le Atua i Eleni mo le saʻolotoga e faapotopoto ai mo le tapuaʻiga, ma o le ā le iʻuga na oo i ai?
9 Eleni. I le 1983, na faaaogā ai e Titos Manoussakis se potu i Heraklion i Crete, e faia ai sauniga a se vaega toʻaitiiti o Molimau a Ieova i inā. (Epe. 10:24, 25) Na faia e se faifeʻau o le lotu Orthodox se faitioga i leoleo, e faatatau i le tapuaʻiga a Molimau a Ieova. Aiseā? Talu ai sa matuā eseese o latou talitonuga ma talitonuga a Molimau a Ieova. Na molia e le faigāmalo Titos Manoussakis ma isi uso e toʻatolu i le faia o ni solitulafono. Na faasalaina i latou ma faafalepuipui ai mo le lua masina. Na manatu uso o le faaiʻuga a le faamasinoga, ua aveesea ai le saʻolotoga e faia ai la latou tapuaʻiga. O lea na ave ai la latou mataupu i isi faamasinoga, ma seʻia oo atu ai lava i le ECHR.
10 I le 1996, na aumaia ai e le ECHR se faaiʻuga e leʻi faatalitalia e tagata tetee i le tapuaʻiga moni. Na taʻua e le Faamasinoga, “o Molimau a Ieova o se lotu aloaʻia e tusa ai ma le tulafono a Eleni,” ma o le faaiʻuga a le faamasinoga maualalo ʻna aafia ai le saʻolotoga o tagata e faia ai a latou tapuaʻiga.’ Na taʻua atili e le Faamasinoga, e lē faia e le faigāmalo a Eleni le faaiʻuga “pe e tatau ona talia ni talitonuga faalelotu, po o le auala foʻi e faailoa ai na talitonuga.” Na suia le faaiʻuga sa faia i Molimau a Ieova, ma na faamaonia ai le saʻolotoga e faia ai la latou tapuaʻiga.
11 E ui i lea, e leʻi foʻia ai faafitauli i Eleni. I le 2012, na maua ai le faaiʻuga o se mataupu faapena i Kassandreia i Eleni, ma e toetoe atoa le 12 tausaga na faia ai lenā mataupu. O lenā mataupu na taulamua ai se faifeʻau o le lotu Orthodox. Na lagolagoina e le Faamasinoga Maualuga a Eleni tagata o le Atua. Na faailoa mai i le faaiʻuga a le faamasinoga, o loo puipuia i faiga faavae a le malo o Eleni le saʻolotoga e faia ai tapuaʻiga, ma na teena ai foʻi le soona molia pea o Molimau a Ieova e lē o se lotu aloaʻia. Na taʻua e le Faamasinoga: “E lē o natia aʻoaʻoga a ʻMolimau a Ieova,’ ma o loo latou faailoa atu o i latou o se tapuaʻiga aloaʻia.” Ua fiafia nei sui o le faapotopotoga toʻaitiiti i Kassandreia, ona ua mafai ona faia a latou tapuaʻiga i a latou lava Maota mo Sauniga.
12, 13. Na faapefea ona taumafai tagata tetee i Falani e fafauina faalavelave e ala i le poloaʻiga, ma o le ā le iʻuga na oo i ai?
12 Falani. Na faia e nisi tagata tetee auala e ʻfafauina ai faalavelave e ala i le poloaʻiga.’ (Faitau le Salamo 94:20.) O se faaaʻoaʻoga, i le ogatotonu o vaitausaga o le 1990, na faia ai e le vaega o lafoga i Falani se suʻesuʻega o tupe a le Association Les Témoins de Jéhovah (ATJ), o se tasi lea o faalapotopotoga faaletulafono o loo faaaogā e Molimau a Ieova i Falani. Na taʻua e le minisita o tupe le fuafuaga o lenei iloiloga e faapea: ʻO le faaiʻuga o lenei iloiloga e mafai ona faatau ese ai meatotino a le faalapotopotoga, pe faia foʻi ni moliaga o lo latou solia o le tulafono.’ E ui e leʻi iai ni faamaoniga o ni faiga piʻopiʻo, ae na manaʻomia pea ona totogi e le ATJ ni lafoga tetele. Pe ana faapea e taulau lenā fuafuaga, e leai lava se isi faaiʻuga e faia e uso, ae tapunia loa le Peteli ma faatau atu ina ia mafai ai ona totogi lafoga. E ui i lea, e leʻi faavaivai ai tagata o le Atua. Na lototetele Molimau a Ieova i Falani e fesagaʻia nei faiga lē tonu, ma faaulu ai la latou tagi i le ECHR i le 2005.
13 Na aumaia le faaiʻuga a le Faamasinoga iā Iuni 30 i le 2011. Na taʻua ai i lenā faaiʻuga e faatoʻā mafai ona faia se fuafuaga a le malo, pe afai ua solia e le lotu le tulafono. Peitaʻi, e lē pule le faigāmalo pe talia talitonuga o se lotu po o le auala e faaali ai o latou talitonuga, auā o loo iai le saʻolotoga e faia ai tapuaʻiga. Na taʻua atili i le Faamasinoga: ʻO le faaiʻuga sa faia na lē mafai ai e le faalapotopotoga ona faaaogā a latou meatotino, ma faigatā ai ona saʻoloto o latou sui auai i le faia o la latou tapuaʻiga i so o se auala.’ Na matuā lagolagoina e le Faamasinoga le itu a Molimau a Ieova. Na matuā fiafia tagata o Ieova ina ua toe totogi atu e le faigāmalo a Falani nei lafoga faatasi ai ma tupe tului, ma na faatonuina le faigāmalo e aveese a latou aiāiga sa faia i le Peteli, ina ia faatau atu e totogi ai lafoga.
E mafai ona fai so tatou sao e fesoasoani ai iā i latou, e ala i le tatalo e lē aunoa mo o tatou uso ma tuafāfine faaleagaga o loo mafatia pea i faamasinoga lē tonu
14. E faapefea ona faia sou sao i le mauaina o le saʻolotoga mo le tapuaʻiga?
14 I le pei o Eseta ma Moretekai i aso anamua, o loo faaauau foʻi ona finau tagata o Ieova i aso nei mo le saʻolotoga e faia ai la latou tapuaʻiga, i le auala e finagalo i ai Ieova. (Eseta 4:13-16) E mafai ona fai so tatou sao e fesoasoani ai iā i latou, e ala i le tatalo e lē aunoa mo o tatou uso ma tuafāfine faaleagaga o loo mafatia pea i faamasinoga lē tonu. O na tatalo, e mafai ona fesoasoani iā i latou e tumau ai i faigatā ma sauāga o loo latou fesagaʻia. (Faitau le Iakopo 5: 16.) O a tatou manumalo i le faamasinoga, e faamaonia ai le talia e Ieova o a tatou tatalo.—Epe. 13:18, 19.
Saʻolotoga e Filifilia ai Togafitiga Faafomaʻi e Ōgatusa ma Taʻiala a le Tusi Paia
15. O ā vala e manatunatu ai tagata o le Atua e tusa ai ma tuigātoto?
15 E pei ona taʻua i le Mataupu e 11, ua maua e tagatānuu o le Malo o le Atua taʻiala manino mai i le Tusi Paia, e ʻalofia ai le faaaogāsesēina o le toto lea ua taatele i aso nei. (Kene. 9:5, 6; Levi. 17:11; faitau le Galuega 15:28, 29.) E ui e tatou te lē taliaina tuigātoto, peitaʻi e tatou te naunau e faaaogā isi togafitiga faafomaʻi e sili ona lelei, e lē feteenaʻi ma tulafono a le Atua. Ua amanaʻia e faamasinoga maualuluga a le tele o atunuu le aiā a tagata, e talia pe e teena ai togafitiga e feteenaʻi ma o latou lotofuatiaifo ma talitonuga faalelotu. Peitaʻi, e iai nisi atunuu o loo feagai ai tagata o le Atua ma luʻi ona o lenei tulaga. Seʻi o tatou iloiloina nisi o faaaʻoaʻoga.
16, 17. O le ā le mea na tupu na matuā faateʻia ai se tuafafine i Iapani, ma na faapefea ona taliina ana tatalo?
16 Iapani. Na manaʻomia ona faia se taotoga o Misae Takeda, o se tuafafine e 63 tausaga mai i Iapani. Talu ai o ia o se tagatānuu faamaoni o le Malo, o lea na ia faailoa atu ai i lana fomaʻi lona faanaunauga e lē faaaogāina le toto i ona togafitiga. I masina mulimuli ane, sa faateʻia o ia ina ua ia iloa sa tuiina lona toto i le taimi na faia ai le taotoga. Sa lagona e le tuafafine ua faasesēina o ia. O lea, iā Iuni i le 1993, sa faaulu ai sana tagi e faatatau i fomaʻi ma le falemaʻi. O lenei tuafafine e lotomaulalo ma filemu, peitaʻi e malosi lona faatuatua. E ui e leʻi atoatoa lona malosi, ae e toetoe atoa le itula o faia ma le lototele lana molimau i le fale faamasino. Sa ia toe tu foʻi i le faamasinoga, a o toe tasi le masina o loo totoe o lona soifuaga. Pe e tatou te lē talisapaia ea le lototele ma le faatuatua o lenei tuafafine? Na ia faapea mai, sa ia tatalo faatauanau iā Ieova e faamanuia mai i ana taumafaiga. Sa ia mautinoa, e faafofoga mai Ieova i ana tatalo.
17 Na aumaia le faaiʻuga a le faamasinoga, ina ua māeʻa le tolu tausaga talu ona maliu le tuafafine. Sa lagolagoina e le Faamasinoga Maualuga le tuafafine, ma na latou ioeina le lē talafeagai o le tuiina o le toto, auā sa ia faailoa manino mai ona manaʻoga. Iā Fepuari 29 i le 2000, na taʻua ai i le faaiʻuga na aumaia, “o le aiā e filifili” ai i nei mataupu, “e tatau ona faaaloalogia o se aiā tatau a le tagata lava ia.” Sa maumauaʻi lenei tuafafine e finau mo le saʻolotoga e filifilia ai togafitiga e ōgatusa ma lona lotofuatiaifo ua aʻoaʻoina lelei. O le faia faapea, ua mafai ai e Molimau a Ieova i Iapani ona faia togafitiga e aunoa ma le popole i le tuiina faamalosi o le toto.
18-20. (a) Na faapefea i se Faamasinoga Toe Iloilo i Anitenitina ona faatāuaina le aiā a se tasi e teena ai le tuigātoto, e faaaogā ai le pepa o le toto? (e) E faapefea ona faaalia le gauaʻi o se tasi i le taʻitaʻiga a Keriso e tusa ai ma le faaaogāina o le toto?
18 Anitenitina. Ua faapefea ona sauniunia tagatānuu o le Malo, i le taimi e manaʻomia ai ona filifilia se togafitiga ae o loo matapogia? E tatau ona tatou tauaveina se pepa faaletulafono e mafai ona fai ma o tatou sui. O le mea lenā na faia e le uso o Pablo Albarracini. Iā Me i le 2012, na tupu ai se faalavelave na faafuaseʻi ona fanaina ai o ia e se tagata. Sa ave o ia i le falemaʻi a o matapogia, ma e leʻi mafai ona ia faamatala atu lona tulaga e faatatau i le tuiina o le toto. Peitaʻi, sa iai sana pepa o le toto sa sainia i le fā tausaga ua mavae. E ui i le tugā o ona manuʻaga ma le mafaufau o nisi fomaʻi e tatau ona tuiina le toto e laveaʻia ai lona ola, ae na latou faaaloalogia lava ona manaʻoga. E ui i lea, sa taumafai lona tamā e lē o se Molimau a Ieova, e aumaia se faatagaga mai le faamasinoga e tui ai le toto o lona atalii.
19 Sa faia e le lōia a le avā a Pablo se talosaga apili i le Faamasinoga Toe Iloilo. E leʻi umi, ae aumaia loa le faaiʻuga a le Faamasinoga Toe Iloilo e faalēaogāina ai le faaiʻuga a le faamasinoga maualalo, ma e tatau ona faaaloalogia manaʻoga o le tagata maʻi, e pei ona aumaia i le pepa o le toto. Sa apili e le tamā o Pablo le mataupu i le Faamasinoga Maualuga a Anitenitina. Peitaʻi, e leʻi maua e le Faamasinoga Maualuga “se māfuaaga e masalomia ai [le faaiʻuga a Pablo e teena ai le tuigātoto], auā sa faia ma le faautauta lana faaiʻuga faatasi ma le saʻolotoga e filifili ai.” Na taʻua e le Faamasinoga: ʻO tagata matutua uma e mafai ona muaʻi faia ni filifiliga e faatatau i o latou soifua mālōlōina, e talia pe e teena ai ni togafitiga. E tatau ona faaaloalogia e fomaʻi o loo faia togafitiga nei filifiliga.’
20 Sa toe malosi le uso o Pablo. Sa fiafia le uso ma lana avā ona sa ia faatumuina le pepa o le toto. O le faia o lenā laasaga tāua ma faigofie, ua faaalia ai lona gauaʻi iā Keriso le Tupu o le Malo o le Atua. Po ua faia foʻi faapea e lou aiga?
21-24. (a) Na faapefea ona faia e le Faamasinoga Maualuga i Kanata se faaiʻuga mataʻina e faatatau i tamaiti ua faasolo ina matutua, faapea le faaaogāina o le toto? (e) E faapefea i lenei mataupu ona faalaeiauina ai auauna talavou a Ieova?
21 Kanata. E masani ona amanaʻia e faamasinoga le aiā a mātua, e filifilia ai le togafitiga e sili ona lelei mo a latou fanau. E iai foʻi taimi e faaaloalogia ai e faamasinoga filifiliga a tamaiti ua faasolo ina matutua ae o loo i lalo o le vaavaaiga a mātua, e faatatau i togafitiga e latou te filifilia. E faapena le mea na tupu iā April Cadoreth. I le 14 o ona tausaga, na taofia ai o ia i le falemaʻi ona o se piliki i totonu o lona tino (internal bleeding). Ae i nai masina na muamua atu, sa ia faatumuina ai le pepa mo Faatonuga Faafomaʻi Ua Muaʻi Saunia, ma faailoa ai lona lē taliaina o se tuigātoto e tusa lava po o le ā le tulaga e tulaʻi mai. Na lē amanaʻia e le fomaʻi le talosaga manino a April, ma ia tāpā ai se faatagaga faaletulafono e tuiina ai lona toto. Na tuiina faamalosi lona toto, ma na faatusaina e April lenā gaoioiga i le tosoina faamalosi o ia.
22 Na ave e April ma ona mātua le mataupu i le faamasinoga. Ae na faatoʻā iloiloina lenei mataupu i le Faamasinoga Maualuga i Kanata, ina ua mavae tausaga e lua. E foliga mai na faiaʻina le itu a April i le faamasinoga, ona e leʻi mafai ona suia ai le tulafono a Kanata. Peitaʻi i le iʻuga o le Faamasinoga, na mafai ai ona ia maua se taui tautupe e totogi ai ana pili o le faamasinoga. E lē gata i lea, na lagolagoina e le Faamasinoga o ia faapea isi tamaiti ua faasolo ina matutua, e mananaʻo e filifilia a latou lava togafitiga faafomaʻi. Na faapea mai le Faamasinoga: “E tatau ona faatagaina tamaiti uma e i lalo ifo o le 16 tausaga, e faaalia o latou manatu e faatatau i togafitiga faafomaʻi, e iloa ai po ua lava lo latou matutua e faia ai a latou lava filifiliga.”
23 E tāua lenei mataupu, auā na iloiloina ai e le Faamasinoga Maualuga aiā faaletulafono a tamaiti ua faasolo ina matutua. A o leʻi faia lenei mataupu, sa mafai e so o se faamasinoga i Kanata ona avatu le faatagaga e faia ai se togafitiga o se tamaitiiti e i lalo ifo o le 16 tausaga, pe afai e manatu le faamasinoga o le togafitiga lea e sili ona lelei. Ae ina ua māeʻa lenei mataupu, na lē toe mafai ai e se faamasinoga ona avatu le faatagaga e faia ai se togafitiga, e feteenaʻi ma le manaʻoga o se tamaitiiti e i lalo ifo o le 16 tausaga, e aunoa ma le tuu i ai o le avanoa e faamaonia ai ua lava lo latou matutua, e fai ai a latou filifiliga.
“Ua ou matuā fiafia ona sa faia saʻu vaega itiiti i le faamamaluina o le suafa o le Atua, ma faamaonia ai e pepelo Satani”
24 Na iai se aogā o le mataupu na finauina e April mo le tolu tausaga. O loo ia ola mālōlōina pea, ma ua avea nei o ia ma paeonia sauatoa. Na ia faapea mai: “Ua ou matuā fiafia ona sa faia saʻu vaega itiiti i le faamamaluina o le suafa o le Atua, ma faamaonia ai e pepelo Satani.” Ua tatou iloa mai i le faaaʻoaʻoga a April, e mafai foʻi e talavou lāiti ona faaalia le lototele, ma faamaonia ai o i latou o tagatānuu moni o le Malo o le Atua.—Mata. 21:16.
Saʻolotoga e Tausia Aʻe ai Fanau e Tusa ai ma Tapulaa a Ieova
25, 26. O le ā e masani ona tupu i nisi taimi i ulugalii ua tatala a latou faaipoipoga?
25 Ua faatuatuaina e Ieova mātua e tausia aʻe fanau e tusa ai ma ana tapulaa. (Teu. 6:6-8; Efe. 6:4) E lē faigofie lenā tiute tauave, aemaise lava pe a tatalaina le faaipoipoga. E ono eseese manatu o mātua i le auala e tausia aʻe ai le fanau. O se faaaʻoaʻoga, e manatu se matua Molimau a Ieova, e tatau ona tausia aʻe le tamaitiiti e tusa ai ma tapulaa faa-Kerisiano. Peitaʻi, e lē o le manatu lenā o le matua e lē talitonu. E tatau i le matua o loo i le upu moni ona manatua, e ui ua tatala le faaipoipoga, ae o loo iai pea le faiā a le isi paaga ma tamaiti.
26 O nisi mātua e lē talitonu, e latou te talosaga i le faamasinoga ina ia mafai ona latou tausia a latou fanau, ma pulea ai o latou talitonuga faalelotu. E faapea mai nisi mātua lē talitonu, e lē lelei pe a tausia aʻe se tamaitiiti e avea ma Molimau a Ieova. Talu ai o le a lē faamanatuina ai aso fanau ma isi aso faamanatu, pe e lē tuiina foʻi le toto pe a tulaʻi mai se faalavelave faafuaseʻi. Ae o le vala e lelei ai, e masani ona vaai le faamasinoga i le itu e sili ona lelei mo fanau, nai lo o le faia o le faaiʻuga ona e faapea e lē lelei le lotu a le isi matua. Seʻi o tatou iloiloina nisi o faaaʻoaʻoga.
27, 28. Na faapefea ona tali atu le Faamasinoga Maualuga i Ohio, i le tuuaʻiga e iai se aafiaga leaga o talitonuga o Molimau a Ieova i se tamaitiiti?
27 Iunaite Setete. I le 1992, na faia ai i le Faamasinoga Maualuga i Ohio se mataupu na talosaga ai se tamā lē talitonu, e faapea o le a iai se aafiaga leaga i lona atalii pe a tausia aʻe o se Molimau a Ieova. Na lagolagoina e le faamasinoga maualalo le manatu o le tamā. Sa mafai e le tuafafine o Jennifer Pater ona asiasi i lana tama, peitaʻi sa lē mafai ona ia “aʻoaʻoina o ia i talitonuga a Molimau a Ieova, i so o se auala.” O le uiga o lenei faatonuga mai le faamasinoga maualalo, sa lē mafai e le tuafafine ona talanoa i lana tama o Bobby, e faatatau i le Tusi Paia faapea amioga tatau. Sa matuā faanoanoa le tuafafine, peitaʻi sa ia iloa e tatau ona ia onosaʻi ma faatalitali i le taimi a Ieova e gaoioi ai. Na ia faapea mai: “Sa fesoasoani mai lava Ieova.” Sa fesoasoani le faalapotopotoga a Ieova i le lōia a le tuafafine, i le faia o le talosaga apili i le Faamasinoga Maualuga i Ohio.
28 E leʻi talia e le Faamasinoga Maualuga le faaiʻuga a le faamasinoga maualalo, e ala i le faapea mai “e iai i mātua le aiā e aʻoaʻo ai a latou fanau, lea e aofia ai le aiā e talanoa ai i mataupu faalelotu ma amioga.” Na taʻua atili e le faamasinoga, e faatoʻā afāina lava pe a faaleagaina e talitonuga o Molimau a Ieova, le tulaga faaletino ma le mafaufau o le tamaitiiti. Ae e leai se aiā a le faamasinoga e taofiofia ai mātua, mai le tausia o a latou fanau ona o a latou tapuaʻiga. E leʻi maua e le faamasinoga ni vala e faamaonia ai o talitonuga o Molimau a Ieova, e iai se aafiaga leaga i le tulaga faaletino ma le mafaufau o le tamaitiiti.
29-31. Aiseā na faiaʻina ai se tasi tuafafine i le faamasinoga i Tenemaka, ae na faapefea ona tali atu le Faamasinoga Maualuga i Tenemaka i lenā mataupu?
29 Tenemaka. O le luʻi foʻi lenā na fesagaʻia e le tuafafine o Anita Hansen, ina ua tatala lana faaipoipoga. Sa finau lona toʻalua i le faamasinoga e manaʻo e tausia lona afafine e fitu tausaga o Amanda. I le 2000, na lagolagoina ai e le faamasinoga le tuafafine o Anita. Peitaʻi, na apili e le tamāloa le mataupu i le faamasinoga maualuga ma manumalo ai. Na faapea mai le faamasinoga, e eseese manatu o mātua i le auala e tausia ai le la tama, ona o le eseese o talitonuga faalelotu. O lea, o le tamā e faia le faaiʻuga e faatatau i le tapuaʻiga e tatau ona auai ai lona afafine. Na faiaʻina le tuafafine o Anita, ona o ia o se Molimau a Ieova.
30 A o feagai le tuafafine o Anita ma nei tulaga faigatā, e iai taimi sa ia lē mautinoa ai po o ā mea e tatau ona tatalo ai. Peitaʻi na ia faapea mai: “Na matuā faamāfanafanaina aʻu i manatu o loo i le Roma 8:26, 27. Sa ou lagona o loo malamalama lelei Ieova i oʻu faalogona, ma sa ia silasila mai iā te aʻu i taimi uma.”—Faitau le Salamo 32:8; Isaia 41:10.
31 Na apili e le tuafafine o Anita le mataupu i le Faamasinoga Maualuga i Tenemaka. Na taʻua i le faaiʻuga a le Faamasinoga: “E tatau ona faia se faaiʻuga e fua i le mea e sili ona lelei mo le tamaitiiti.” Na taʻua atili e le Faamasinoga, e tatau ona fua le faaiʻuga i le auala e taulima ai e mātua taʻitasi faafitauli, ae e lē fuaina i “aʻoaʻoga ma talitonuga” o Molimau a Ieova. Na matuā fiafia le tuafafine o Anita, ina ua lagolagoina o ia e le Faamasinoga, ma toe faafoʻi ai iā te ia le tausiga o lana tama.
32. Na faapefea ona puipuia e le Faamasinoga o Aiā Tatau i Europa mātua Molimau a Ieova mai i le faailogatagata?
32 Isi Atunuu i Europa. Na oo atu lava i isi faamasinoga maualuluga i fafo atu o le atunuu, nisi o mataupu e finauina ai po o ai o mātua ua nonofo valavala e tatau ona tausia fanau. E iai foʻi mataupu faapena na taulimaina i le Faamasinoga o Aiā Tatau i Europa (ECHR). E lua mataupu na faia i le ECHR, na latou taʻua ai le lē tutusa o le auala na feutagaʻi ai faamasinoga faaitumalo faapea faamasinoga maualuluga i atunuu, ma mātua Molimau a Ieova faapea mātua e lē talitonu. E māfua nei tulaga ona o tapuaʻiga. Na taʻua e le ECHR o nei faiga e faailogatagata, ma na latou taʻua foʻi “e lē talafeagai le faia o se faaiʻuga ona o talitonuga faalelotu.” Na faapea mai se tuafafine na manumalo lana mataupu i le ECHR: “Sa matuā tigā lava oʻu faalogona i le tuuaʻiga o le iai o se aafiaga leaga i fanau, auā sa ou taumafai e faia le mea e sili e tausia aʻe ai i latou o ni Kerisiano.”
33. E faapefea ona faatatauina e mātua Molimau a Ieova le taʻiala i le Filipi 4:5?
33 E manaʻomia ona faaalia le fetuutuunaʻi, e mātua talitonu o loo luʻia i le faamasinoga a latou aiā e aʻoaʻo ai a latou fanau i tapulaa a le Tusi Paia. (Faitau le Filipi 4:5.) E latou te talisapaia le mauaina o le aiā e aʻoaʻo ai a latou fanau i ala o le Atua. E faapena foʻi ona latou amanaʻia le aiā a le paaga lē talitonu e fesoasoani ai i tiute tauave faamatua, pe a manaʻo i ai. E matuā tāua i mātua Molimau a Ieova la latou tiute tauave o le toleniina o fanau.
34. O ā aogā e maua e mātua Kerisiano i aso nei mai le faaaʻoaʻoga a tagata Iutaia i aso o Neemia?
34 I aso o Neemia, sa galulue mamafa tagata Iutaia e toe fausia le malumalu ma pā o Ierusalema. Sa latou iloa o le faia o lea galuega, o le a puipuia ai o latou aiga mai atunuu na siʻomia ai i latou. O le māfuaaga lea na faapea atu ai Neemia: “Ia outou tau mo o outou uso, o outou atalii, o outou afafine, o a outou avā, ma o outou fale.” (Nee. 4:14) Sa matuā tāua le auai o tagata Iutaia i le taua. E faapena foʻi le tāua o galuega mamafa a mātua Molimau a Ieova, i le tausia aʻe o a latou fanau i le ala o le upu moni. E latou te iloa e matuā telē le aafiaga o fanau mai i aʻoga faapea tuaoi. Atonu e oo mai foʻi aafiaga i totonu o le aiga, ona o mea e matamata ai. Mātua, aua neʻi galo e matuā tāua a tatou taumafaiga fitā e saunia ai le puipuiga mo fanau, ma latou agaʻigaʻi ai i luma faaleagaga.
Ia Tatou Mautinoa e Lagolagoina e Ieova le Tapuaʻiga Moni
35, 36. O ā aogā ua maua e Molimau a Ieova mai i le finau mo a latou aiā faaletulafono, ma o le ā ua tatou maumauaʻi e fai?
35 Ua faamanuia e Ieova taumafaiga a lana faalapotopotoga i aso nei, e puipuia le aiā e saʻoloto ai le faia o la latou tapuaʻiga. I le taimi e finau ai tagata o le Atua mo a latou aiā faaletulafono, e masani ona avatu ai se molimau lelei i le faamasinoga ma tagata lautele. (Roma 1:8) O le isi aogā o a tatou manumalo faafaamasinoga, ua mafai ai foʻi ona faatāuaina aiā tatau a isi tagata e lē o ni Molimau a Ieova. Peitaʻi, i le avea ai o i tatou ma tagata o le Atua, e tatou te lē taumafai e suia le tulaga o mea, pe taumafai foʻi e viiviia i tatou lava. Ae o le māfuaaga sili e finau ai Molimau a Ieova mo a latou aiā faaletulafono i le faamasinoga, ina ia faatumau ma agaʻigaʻi ai pea i luma le tapuaʻiga mamā.—Faitau le Filipi 1:7.
36 Ia tatou matuā faatāuaina lesona o le faatuatua, mai iā i latou na finau mo le saʻolotoga e tapuaʻi ai iā Ieova. Ia tatou tumau foʻi i le faamaoni, ma mautinoa o loo lagolagoina e Ieova la tatou galuega, ma faaauau ona ia foaʻi mai pea le malosi e tatou te faia ai lona finagalo.—Isa. 54:17.


c: text/html

text:
Vaega 36
1–3, Ua faaee e le Alii lona aao i luga o Eteuati Paterika e ala atu i le lima o Sini Rikitone; 4–8, O alii uma taitoatasi ua mauaina le talalelei ma le perisitua ia valaaulia e o ma talai atu.
1 Ua faapea ona fetalai mai o le Alii le Atua, le aMalosi Aoao e Toatasi o Isaraelu: Faauta, Ou te fai atu ia te oe, laʼu auauna eEteuati, ua faamanuiaina oe, ma ua faamagaloina oe i au agasala, ma ua valaaulia oe e talai atu laʼu talalelei ma le leo e pei o se pu;
2 Ma o le a faaee loʼu alima i ou luga e ala i le lima o laʼu auauna o Sini Rikitone, ma o le a e maua loʼu Agaga, o le Agaga Paia lea, o le eFaamafanafana lea, o lē o le a ia aoao atu ia te oe imea filemu o le malo;
3 Ma ia e talai atu le talalelei ma le leo tele, fai atu: Osana, ia faamanuina lava le suafa o le Atua silisili ese.
4 Ma o le valaauga ma le poloaiga lenei Ou te tuu atu ia te oe e faatatau i tagata uma—
5 O le toatele o i latou e o mai i luma o aʼu auauna o Sini Rikitone ma Iosefa Samita, Laitiiti, ua latou talia lenei valaauga ma le poloaiga, ia afaauuina ma auina atu e etalai atu le talalelei tumau-faavavau i totonu o atunuu—
6 Ma alaga atu le salamo, fai atu: Ia outou alaveai outou lava mai lenei tupulaga piʼopiʼo, ma o mai i fafo o le afi, ma le inoino e oo lava i eofu ua pisia i le tino.
7 Ma ia tuu atu lenei poloaiga i toeaina o laʼu ekalesia, ina ia mafai ona faauuina ma auina atu tagata taitoatasi o e e taliaina lenei poloaiga ma le manatu tasi o le loto, e pei lava ona Ou tautala atu ai.
8 O Aʼu o Iesu Keriso, le Atalii o le Atua; o le mea lea, ia fusi i ou sulugatiti ma o le a faafuasei ona Ou alu atu i loʼu amalumalu. E faapea lava. Amene.

robotstxt: allowed

filter: keep


text:
PILSENA, UABPepa pisinisi tafailagi
PILSENA, UAB
Alamanuia, gaosiga, Auaunaga i le initoneti, Ava, Design galuega, E-fale +49
Lōmiga
I-V 8:00-17:00
PILSENA, UAB
Tusi faamaonia
Faafanua
Gaoioiga vaega
Alamanuia, gaosiga, Auaunaga i le initoneti, Ava, Design galuega, E-fale, Faaaoga pusa aisa, Faapipiiina galuega, Faatoaga, oloa meaai, Faʻaautomatika, Faiga faʻaautomatika, Faiga o le suavai, Fale, Faleaiga, meafaigaluega cafes, Faleoloa i le initoneti, Fausiaina, esetete moni, Fefaatauaiga meafaigaluega faaaoga, Felauaiga, felauaiga, Fridges, Gaosia o meafale, Glassware, Le faaleleia o vaa, Malulu showcases, Mamanu, Masini, meafaigaluega, Mea faigaluega e aiga, Meaafale i fafo, Meafaigaluega alamanuia food, Meafaigaluega beer, Meafaigaluega commercial, Meafaigaluega commercial, Meafaigaluega refrigeration, Meafaigaluega refrigeration, Meafaigaluega tuufaguina, Meafale ai filifili, Meafale faleoloa, Na faia i le vai, O oloa e gaosia i le initoneti, Oloa tau fefaatauaiga, Pamu vai, Pia, Poloketi initeria, Pusa 'aisa, Pusa aisa tau alamanuia, Pusa ma teuina, meafaigaluega, Pusaaisa vaega, Shop interiors, Shop meafaigaluega, Tableware cutlery, Toe faaleleia o meafaigaluega, Toe faaleleia o pusa aisa, Tooling, Vaa, Vai, Vaiinu suamalie
Qr code
vCard
Website
Igoa nofoaga: Pilstomo alaus įrangos gamyba ir pardavimas: Alaus išpilstymo įranga, alaus apskaitą, alaus baro įranga, pilstomo alaus įrangos gamyba, pilstymo įranga. UAB Pilsena.


text:
Tala 83: Pā o Ierusalema
VAAI atu i galuega e tele na e fai mai. O loo tele galuega a Isaraelu i le toe fausiaina o pā o Ierusalema. Ina ua faaumatia e le Tupu o Nepukanesa Ierusalema i le 152 tausaga muamua, na ia talepeina i lalo pā ma susunu faitoto‘a o le aai. E le‘i toe fausia e Isaraelu pā ina ua faato‘a taunuu atu mai Papelonia.
Pe o le ā sou manatu i faalogona o tagata a o ola i latou e aunoa ma ni pā? Sa latou faalogoina le fefe. E faigofie e fili ona osofa‘i i latou. Ae o Neemia lenā ua fesoasoani i tagata mo le toe fausiaina o pā. Pe e te iloa o ai Neemia?
O Neemia o se Isaraelu mai le aai o Susana, o le mea e nonofo ai Eseta ma Moretekai. Sa galue Neemia i le maota o le tupu, o lea atonu o ia o se uō lelei a Moretekai ma le Masiofo o Eseta. Ae e lē o ta‘ua e le Tusi Paia faapea na galue Neemia mo le tane a Eseta, o Asueru le Tupu. Na ia galue mo le tupu na sosoo ai, le tupu o Aretaseta.
Manatua, o Aretaseta o se tupu lelei na ia tuuina atu iā Esera ni tupe e ave i Ierusalema mo le toe faia o le malumalu o Ieova. Ae na le‘i fausiaina e Esera pā o le aai na solo i lalo. Se‘i o tatou vaai pe na faapefea ona faia e Neemia lenei galuega.
Ua tusa ma le 13 tausaga talu ona tuuina atu e Aretaseta le tupe iā Esera mo le toe faia o le malumalu. Ua avea nei Neemia ma tautū uaina sili mo le Tupu o Aretaseta. O ia e tuuina atu uaina a le tupu, ma ia ona faamautinoa lelei e leai se tasi e taumafai e faaonāina le tupu. O se galuega tāua tele.
O le tasi aso na ō mai ai le uso o Neemia o Hanani ma isi tamāloloa mai Isaraelu e asiasi iā Neemia. Sa latou ta‘u atu iā te ia faafitauli o loo feagai ma Isaraelu, ma pā o Ierusalema o loo solo pea. Sa faanoanoa tele Neemia, ma sa tatalo o ia iā Ieova e uiga i lenā mea.
I le tasi aso na vaaia ai e le tupu ua faanoanoa Neemia, ma na fesili atu ai: ‘Aiseā ua e foliga faanoanoa ai?’ Na ta‘u atu e Neemia talu ai ona ua leaga tele Ierusalema ma o loo solo pea pā. ‘O le ā la le mea e te mana‘o i ai?’ o le fesili lea a le tupu.
‘Tuu mai a‘u ou te alu i Ierusalema,’ o le tala lea a Neemia, ‘ina ia ou toe fausia pā.’ E agalelei tele le Tupu o Aretaseta. Na ia ta‘u atu e alu Neemia ma fesoasoani iai mo ni laau mo le faia o le galuega. Ina ua taunuu mai Neemia i Ierusalema, ona ia ta‘u atu lea i tagata ana fuafuaga. Sa latou manana‘o iai, ma faapea mai: ‘Se‘i o tatou amata loa le galuega.’
Ina ua iloa atu e fili o Isaraelu ua alu a‘e i luga le pā, ona latou faapea lea: ‘O le a tatou ō ma fasioti i latou, ma taofi le galuega.’ Ae na faalogo i ai Neemia, ma na ia tuuina atu i le ‘aufaigaluega ni pelu ma ni tao. Ma fai atu: ‘Aua tou te fefefe i o outou fili. Tau mo o outou uso, fanau, ma a outou avā ma mo o outou fale.
Ua totoa tagata. Na sauniuni a latou auupega i ao ma pō, ma faaauau pea le galuega. O lea na o le 52 lava aso ae uma le pā. Ma ua mauaina e tagata se faalogona malu puipuia i totonu o le aai. Na a‘oa‘o e Neemia ma Esera tagata e uiga i tulafono a le Atua, ma ua fiafia ai tagata.
Ae ua lē tutusa lava mea pei ona iai a o le‘i aveina faapagota Isaraelu i Papelonia. Ua pulea Isaraelu e le tupu o Peresia ma e tatau ona latou auauna i ai. Ae na folafola e Ieova o le a na aumaia se tupu fou, ma o lenā tupu fou o le a ia aumaia le filemu i tagata. O ai lenei tupu? E faapefea ona ia aumaia le filemu i le lalolagi? E tusa ma le 450 tausaga na mavae, ae e le‘i toe iloa lava se isi tala e uiga i lenei mea. Ona iai lea o se fanauga tāua o se pepe. Ae o se isi tala ese lenā.
Neemia mataupu 1 se‘ia oo i le 6.
Fesili
- O ā ni faalogona o tagata Isaraelu talu ai e le‘i iai se pā e si‘o ai lo latou aai o Ierusalema?
- O ai Neemia?
- O le ā le galuega a Neemia, ma aiseā e tāua ai?
- O le ā le tala na faanoanoa tele ai Neemia, ma o le ā na ia faia?
- Na faapefea ona agalelei atu le tupu o Aretaseta iā Neemia?
- Na faapefea ona fuafuaina e Neemia le galuega ina ia lē mafai ona taofia e fili o Isaraelu?
Fesili faaopoopo
- Faitau le Neemia 1:4-6 ma le 2:1-20.
Na faapefea ona sa‘ilia e Neemia le ta‘ita‘iga a Ieova? (Nee. 2:4, 5; Roma 12:12; 1 Pete. 4:7)
- Faitau le Neemia 3:3-5.
O le ā e mafai ona a‘oa‘oina e toeaina ma auauna o le faiva i le eseesega o tagata o Tikoa ma o latou “alii”? (Nee. 3:5, 27; 2 Tesa. 3:7-10; 1 Pete. 5:5)
- Faitau le Neemia 4:1-23.
O le ā na uuna‘ia tagata Isaraelu ina ia faaauau pea ona faia le galuega e ui i teteega ogaoga? (Nee. 4:6, 8, 9; Sala. 50:15; Isa. 65:13, 14)
E faapefea ona faalaeiauina i tatou i aso nei ona o le faaa‘oa‘oga a tagata Isaraelu?
- Faitau le Neemia 6:15.
O le ā ua faaalia e faatatau i le malosi o le faatuatua i le mea moni e faapea, na māe‘a le fauina o pā o Ierusalema a o le‘i atoa masina e lua? (Sala. 56:3, 4; Mata. 17:20; 19:26)


text:
MATAUPU 80
Le Leoleo Mamoe Lelei ma Lotoā o Mamoe
UA FETALAI IESU E FAATATAU I LE LEOLEO MAMOE LELEI MA LOTOĀ O MAMOE
A o faaauau pea ona aʻoaʻo atu Iesu i Iutaia, ua ia faauaʻi atu nei lana ʻaufaalogologo i se mea e faigofie ona faaāta i o latou mafaufau, o mamoe ma lotoā o mamoe. Peitaʻi, o loo ia tautala atu i se auala faafaatusa. Atonu o loo manatua e tagata Iutaia upu a Tavita: “O Ieova o loʻu Leoleo Mamoe o ia. E leai se mea ou te mativa ai. E na te ave aʻu i laufanua lauolaola ou te taoto ai.” (Salamo 23:1, 2) I se isi salamo, na ʻaiʻoi atu ai foʻi Tavita i le nuu e faapea: “Ia tatou tootutuli atu i luma o Ieova o Lē na faia i tatou. Auā o lo tatou Atua o ia, o i tatou fo‘i o le nuu na ia fafagaina.” (Salamo 95:
Ua iai nei “mamoe” i “le lotoā o mamoe,” auā na fananau mai i latou o ni ē o loo i lalo o le feagaiga o le Tulafono a Mose. Sa avea le Tulafono e pei o se papuipui, lea e vavaeesea ai i latou mai i aafiaga leaga mai i tagata e lē o ola i lalo o le Tulafono. Peitaʻi, e iai lava tagata Isaraelu sa faileagaina le lafu mamoe a le Atua. Ua fetalai atu Iesu: “E moni, e moni, ou te fai atu iā te outou, O lē e lē ui mai i le faitotoʻa o le lotoā o mamoe, ae ui mai i se isi mea, o se tagata gaoi lea ma faomea. A o lē e ui mai i le faitotoʻa, o ia lea o le leoleo o le lafu mamoe.”—Ioane 10:1, 2.
Atonu o loo mafaufau tagata Isaraelu i ē ua faapea mai o i latou o le Mesia, po o le Keriso. O nei tagata ua pei o tagata gāoi ma faomea, ma e lē tatau ona mulimuli i na tagata taufaasesē. Nai lo o lea, e tatau ona latou mulimuli i “le leoleo o le lafu mamoe” e pei ona fetalai ai Iesu e faapea:
“E tatala atu le faitotoʻa iā te ia e le leoleo faitotoʻa, ma e faalogo foʻi mamoe i lona leo, e na te valaau i igoa o ana mamoe ma taʻitaʻi ese atu. Pe a ō mai uma i fafo ana mamoe, ona muamua atu lea o ia, ae mulimuli atu mamoe iā te ia, auā e iloa e mamoe lona leo. E lē mulimuli atu mamoe i se tagata ese, ae sosola ese mai iā te ia, auā e lē iloa e mamoe leo o tagata ese.”—Ioane 10:3-5.
Ua pei Ioane le Papatiso o se leoleo faitotoʻa. Sa ia faailoa atu e tatau ona mulimuli atu nei mamoe faafaatusa, o loo i lalo o le Tulafono iā Iesu. E iai nisi ua pei o ni mamoe i Kalilaia ma Iutaia e iloa le leo o Iesu. O fea o le a “taʻitaʻi” i ai e Iesu nei mamoe? O le ā le iʻuga e oo iai pe afai e mulimuli nei mamoe iā Iesu? Atonu o loo taumānatu faapena nisi o loo faalogologo i lenei talafaatusa, auā ʻe latou te lē iloa le uiga o mea ua ia fetalai atu ai iā i latou.’—Ioane 10:6.
Ua fetalai atu Iesu: “E moni, e moni, ou te fai atu iā te outou, O aʻu o le faitotoʻa o mamoe. O i latou uma ua ō mai ma faaaogā sesē loʻu igoa, o i latou ia o ē e gāoi ma faomea; ae e lē faalogo mamoe iā i latou. O aʻu o le faitotoʻa; o sē e ui mai iā te aʻu, e faaolaina o ia, ma e ulu atu o ia i totonu, ma toe ulufafo, ma maua le vao lelei e ʻai ai.”—Ioane 10:7-9.
E manino mai o loo faailoa atu e Iesu se faatulagaga fou. Ua iloa e lana ʻaufaalogologo e lē o ia o le faitotoʻa i le feagaiga o le Tulafono, lea ua leva ona iai mo le tele o senituri. O lea la, o loo uiga atu lana fetalaiga e faapea, e ō atu mamoe o le a ia “taʻitaʻi ese atu” i se isi lotoā o mamoe. O le ā le iʻuga?
Ua faamatala atili e Iesu lana matafaioi: “Ua ou sau ina ia latou maua le ola, ma saga maua atili ai. O aʻu o le leoleo mamoe lelei; e foaʻi atu e le leoleo mamoe lelei lona ola mo mamoe.” (Ioane 10:10, 11) Sa faamāfanafanaina e Iesu ona soo i se taimi ua mavae e ala i le fetalai atu: “Aua le fefefe le lafu mamoe itiiti e, auā ua finagalo malie lo outou Tamā e tuuina atu le malo iā te outou.” (Luka 12:32) O le mea moni, o i latou o ē e faia aʻe ai le “lafu mamoe itiiti” o i latou ia o le a taʻitaʻiina atu e Iesu i se isi lotoā fou o mamoe, ina ia latou “maua le ola, ma saga maua atili ai.” Maʻeu se faamanuiaga o le avea ma se vaega o lenā lafu!
Peitaʻi, e leʻi māeʻa ai i inā le talanoaina o lea mataupu. Ua toe fetalai atu Iesu: “Ua iā te aʻu isi mamoe, o ē e lē o i lenei lotoā; e tatau foʻi ona ou aumaia i latou, ma latou te faalogo i loʻu leo, ona avea ai lea o i latou ma lafu e tasi, ma le leoleo mamoe e toʻatasi.” (Ioane 10:16) Talu ai ʻe lē o iai i lenei lotoā isi mamoe,’ e tatau la ona iai i latou i se isi lotoā e ese mai i le lotoā o loo iai le “lafu mamoe itiiti,” lea e fai mo latou tofi le Malo. O nei lotoā e lua e eseese o la tofi. Peitaʻi, e maua uma lava e mamoe o loo iai i nei lotoā e lua aogā mai i le matafaioi a Iesu. Ua fetalai atu Iesu: “O le mea lea e alofa ai le Tamā iā te aʻu, auā ou te foaʻiina atu loʻu ola.”—Ioane 10:17.
Ua tali mai nisi o le motu o tagata: “Ua iā te ia se temoni ma ua valea.” Peitaʻi ua faalogologo atu ma le naunau nisi, ma ua lotomalilie e mulimuli atu i le Leoleo Mamoe Lelei. Ua latou faapea atu: “E lē o ni upu nei a se tagata ua iai se temoni. E lē mafai e se temoni ona faapupula mata o se tagata ua tauaso, a ea?” (Ioane 10:20, 21) O loo latou faasino atu i le tamāloa sa fanau mai e tauaso, lea sa faamālōlōina e Iesu.


text:
PE NA TEʻI LAVA UA IAI?
Le Auala e Puipuia ai le Saharan Silver Ant Mai le Vevela
O LE loi o le Saharan silver ant (Cataglyphis bombycina) o se tasi o meaola e mafai ona lavātia le vevela. Pe a oo ina aasa le susulu o le lā i le aoauli i le toafa o Sahara, e saʻili e manu e ʻaina le silver ant ni nofoaga paolo e malu ai. O le taimi lea e ō ese ai nei loi mai i mea o loo nonofo ai ma ō atu e saʻili ni meaʻai, lea e aofia ai isi iniseti ua mamate ona o le aasa tele o le lā.
Ia Mātau: O vaega tāua o le tino o le silver ant e aofia ai le vaega lea e tatalia le vevela, o ni ituaiga o lauulu ninii lea e ufiufi ai le pito i luga faapea autafa o lona tino, ae e leai ni lauulu i le pito i lalo o lona tino. O lauulu o ni mea ninii e tai pei e tafatolu o latou pito lea e māfua ai ona iila e pei o le siliva le lanu o le loi. O nei lauulu, e taʻilua o latou pito e faasaga i fafo ma e talatala, ae o le pito i totonu e mafolafola. E lua aogā o lenei vala. Muamua, e mafai ai ona lē sao i totonu le vevela o ave o le lā. Lona lua, e fesoasoani i le loi e faaitiitia le vevela o lona tino ona o lona siʻomaga. Ae i le taimi e tasi, o le vaega pito i lalo lea e leai ni lauulu, e mafai foʻi ona teena ai le vevela o le toafa ona o le lā. *
O le auala lea e puipuia ai le silver ant mai le vevela, e mafai ai e lona tino ona lavātia le vevela e oo atu i le 128.5 tikerī Fahrenheit (53.6°C). O lenei meaola laʻitiiti ua uunaʻia ai tagata suʻesuʻe e faia ni mea faapitoa ina ia tumau ai pea le mālū o se mea, e aunoa ma le faaaogāina o se ili po o se isi lava mea.
O le ā sou manatu? Pe na teʻi lava ua iai le auala lea e puipuia ai le Saharan silver ant mai le vevela? Pe na foafoaina?
^ pala. 4 O isi vaega tāua o lenei loi, e aofia ai polotini faapitoa o loo i lona tino e lē faigofie ona faaleagaina i le vevela, o ona vae uumi lea e lē papaʻi ai lona tino i le toafa vevela ma e saoasaoa ai lana tamoʻe, ma lona tomai ofoofogia e iloa ai le auala vave e toe foʻi ai i lona nofoaga.


text:
Tala o Faamasinoga
MATAFUA MATAIPULE
O le aso 9 o Mati lea ua fa’atulaga e faia ai le ulua’i iloiloga a le alii leoleo po o le Pago Plaza, o Matafua Mataipule, ina ua ia te’ena ona moliaga i luma o le Fa’amasinoga Maualuga i le taeao ananafi.
O lo o tuuaia Mataiuple i lona umia fa’asolitulafono o mariuana, ma lona fa’amoemoe e fa’atau atu i isi tagata.
O lo o taofia pea Mataipule i le toese i Tafuna, sei vagana ua totogi le $40,000 ona fa’ato’a mafai lea ona tatala o ia i tua.
FAAAUAU ILOILOGA ALII TOATOLU SA GALULUE PULEGA UAFU
Ua talia e le alii faamasino o Mataupu Tau Pulega se talosaga na fa’aulu e le malo, ina ia toe tolopo le iloiloga sa fa’atulaga e fa’asaga i ni alii faigaluega e toatolu mai le Ofisa o Pulega o Uafu ma Taulaga.
O nei ali’i, e aofia ai Ierenimo Graf, Tuufuli Tuufuli ma James Memea, na fa’ate’a mai a latou galuega ina ua latou le ausia le tulaga e tatau ona i ai i latou i se su’ega mo fuala’au fa’asaina, lea sa faia i tagata faigaluega o lea Ofisa.
O i latou uma ia sa o latou tau’a’aoina se tusi mai le pulega i le masina o Iulai 2011, e fa’ailoa atu ai le tulaga ua i ai a latou galuega.
Na fa’ailoa e le loia sili lagolago o lo o tulai mo le malo e fa’apea, o lo o aofia le pulega o uafu i lalo o se va’ava’aiga a le Coast Guard fa’apea ai ma le Matagaluega o le Puipuiga o le Lotoifale, o nisi ia o nofoaga e tatau ona mautinoa le tulaga saogalemu, e tatau foi ona su’esu’eina ona tagata faigaluega ina ia mautinoa o lo o mulimulitai i tulafono a le feterale.
Na fa’amaonia foi e le loia sili lagolago le toe foi atu o i latou nei i a latou galuega, e ui ua eseese tiute ua tofia i latou e galulue ai i le taimi nei, ao faagasolo ai a latou mataupu i luma o le faamasinoga.
O le aso 3 Aperila lea ua faatulaga e le alii faamasino ia Toetagata Albert Mailo e toe vala’auina ai lenei mataupu.
O nisi o molimau ua faamoemoe le malo e valaauina i le taimi e iloiloina ai lenei mataupu e aofia ai le faatonusili o le pulega o uafu ma taulaga ma lona sui lagolago, faapea ai foi ma le faatonusili o le matagaluega a tagata faigaluega a le malo.


text:
Teisinių paslaugų centras, IĮ TEISINIŲ PASLAUGŲ SPEKTRASPepa pisinisi tafailagi
Teisinių paslaugų centras, IĮ TEISINIŲ PASLAUGŲ SPEKTRAS
Aitalafu, Aoina o aitalafu, Auaunaga faaletulafono, Auaunaga faaletulafono, Fautuaga faaletulafono +14
Faafanua
Gaoioiga vaega
Aitalafu, Aoina o aitalafu, Auaunaga faaletulafono, Auaunaga faaletulafono, Fautuaga faaletulafono, Fautuaga faaletulafono, Fesoasoani faaletulafono, Gaumativa patino faaletino, Konekarate tulafono, Mōliga, Oloa, Pulega o aitalafu, Taualumaga tau le va, Taualumaga tau pulega, Tulafono aiga, Tulafono autasi, Tulafono business, Tulafono leipa, Tupe, inisiua, tulafono


text:
ʻOA TAUTELE MAI I LE AFIOGA A LE ATUA | ESERA 6-10
E Talisapaia e Ieova Auauna e Iai le Agaga Faataulaga
Na faia e Esera ni sauniuniga ina ia toe foʻi i Ierusalema
Maua e Esera le faatagaga mai i le tupu o Aretaseta ina ia toe foʻi i Ierusalema, e faaauiluma le tapuaʻiga iā Ieova i inā
Ua tuu atu e le tupu iā Esera “mea uma na ia talosaga atu ai” mo le fale o Ieova—o auro, siliva, saito, uaina, suāuu, ma masima, e oo atu lo latou tau aofaʻi i le silia ma le $100,000,000 talā (Amerika) i aso nei
Na talitonu Esera o le a puipuia e Ieova Ana auauna
E iai luʻi o le toe foʻi i Ierusalema
O le ala lea atonu na uia, e toetoe 1,000 maila (1,600 km) le mamao, ma na ui atu i vaipanoa e lamatia ai le ola
E fā masina o alu le faigāmalaga
Na manaʻomia e i latou na toe foʻi ona malosi lo latou faatuatua, maelega mo le tapuaʻiga moni, ma ia lototetele
NA MALAGA ESERA MA AVE . . .
Auro ma siliva e silia ma le 750 taleni le mamafa, po o le pe ā ma le mamafa o povi poʻa lapopoʻa e 3 mai i Aferika!
LUʻI NA FEAGAI MA Ē NA TOE FOʻI . . .
Tagata faomea, toafa, ma manufeʻai


text:
E Faapefea Ona Puipuia Aʻu Lava Mai Gaoioiga Faatosina Matagā i Faiga Taufeusuaʻiga?
Tali a le Tusi Paia
Iloilo fautuaga aogā nei e faavae mai i le atamai o loo i le Tusi Paia:
Tausia se faiā lelei ma isi. Ia tausaafia ma faaaloalo i tagata e tou te faigaluega faatasi. Peitaʻi, ia ʻalofia le soona māfana iā i latou ma atagia atu ai e pei o loo e fiafia i o latou faanaunauga faaleituaiga.
—Mataio 10:16; Kolose 4:6.
Laʻei talafeagai. O le ofuina o ofu faatosina, e ono sesē ai manatu o isi e uiga iā te oe. Ua fautua mai le Tusi Paia ia laʻei i ofu “onomea ma ia mafaufau lelei.”
—1 Timoteo 2:9.
Filifili ma le atamai au uō. Afai e te faifaimea ma i latou e fiafia i faiga tau feusuaʻiga ma pe a faatafai mai i ai isi, o le a manatu la isi e te taliaina foʻi na faiga.
—Faataoto 13:20.
ʻAlofia talanoaga lē mamā. Afai ua oo atu se talanoaga i ni “tala valea, tala lē mamā, po o tausuaga i mea valea,” e tatau loa ona e tuumuli ese.
—Efeso 5:4, God’s Word Bible.
ʻAlofia tulaga e ono faaosoosoina ai. O se faaaʻoaʻoga, ia faaeteete pe a valaaulia oe e te nofo i le galuega pe a mānava, e aunoa ma se māfuaaga talafeagai.
—Faataoto 22:3.
Ia maumauaʻi ma tautala saʻo. Afai e fai atu iā te oe e se tasi ni gaoioiga faatosina matagā i faiga taufeusuaʻiga, ia fai atu saʻo i ai e te lē fiafia i ana amioga. (1 Korinito 14:9) O se faataʻitaʻiga, e te ono faapea atu: “Ou te lē fiafia i lou paʻi soo mai. Aua neʻi toe faia lau amio lenā.” E te ono tusia foʻi se tusi iā te ia e faamatala i ai le mea na tupu, o ou faalogona, ma le mea e te lē manaʻo e toe tupu. Ia faailoa manino atu iā te ia o lau filifiliga, e faavae mai i au tapulaa tau amio ma ou talitonuga faaletapuaʻiga.
—1 Tesalonia 4: 3-5.
Saʻili se fesoasoani. Pe afai e faaauau pea gaoioiga faatosina matagā i faiga taufeusuaʻiga, ia talanoa atu i se uō maufaatuatuaina, se tauaiga, se isi e te lua faigaluega faatasi po o se tasi ua masani ona fesoasoani i nisi na aafia foʻi i nei faiga. (Faataoto 27:9) O le toʻatele o i latou na aafia i gaoioiga faatosina matagā i faiga taufeusuaʻiga, ua latou maua se fesoasoani e ala i le tatalo. E tusa pe e te leʻi tatalo muamua, ae aua e te manatu māmā i le fesoasoani e te maua mai iā Ieova, “le Atua o faamāfanafanaga uma.”
—2 Korinito 1:3.
O gaoioiga faatosina matagā i faiga taufeusuaʻiga, ua aafia ai le siʻomaga i le galuega mo le faitau miliona o tagata, ae e mafai ona fesoasoani mai le Tusi Paia.


text:
Tala 66: Iesepela—O se Masiofo Leaga
MAVAE le maliu o Ierepoamo, sa leaga uma tupu na pulea le ituaiga e 10 o le malo o Isaraelu i mātū. Ae na silisili ona leaga le tupu o Aapo. Pe e te iloa aiseā? O le isi māfuaaga tele ona o lana avā, le Masiofo amioleaga o Iesepela.
O Iesepela e lē o se Isaraelu. O ia o le afafine o le tupu o Saitonu. E tapua‘i i le atua sesē o Paala, ma na ia aumaia Aapo ma le to‘atele o isi Isaraelu ia tapua‘i iā Paala. E ‘ino‘ino tele Iesepela iā Ieova ma ia fasiotia le to‘atele o ana perofeta. O isi e lalafi i ana ne‘i fasiotia i latou. Afai e mana‘o Iesepela i se mea, na te fasiotia le tagata ina ia mauaina ai.
O le tasi aso na faanoanoa ai le tupu o Aapo. Ona fesili lea i ai o Iesepela: ‘Aiseā ua e faanoanoa ai i lenei aso?’
‘Ona o le tala na fai e Napota iā te au,’ o le tali lea a Aapo. ‘Na ou mana‘o e faatau mai lana tovine. Ae na fai mai e lē mafai.’
‘Aua e te popole,’ o le tala lea a Iesepela. ‘O le a ou aumaia iā te oe.’
Ona tusia lea e Iesepela se tusi e ave i le pule o le aai e nofo ai Napota. ‘Aumai ni taulele‘a ulavavale latou te ta‘uina mai na faifai Napota i le Atua ma le tupu,’ o lana upu lenā. ‘Ona outou ave lea o Napota i tua o le aai ma fetogi iā te ia i maa ia oti.’
Ina ua faalogo Iesepela ua oti Napota, ona ia fai atu lea iā Aapo: ‘Ia e alu nei loa ma ave ma oe lana tovine.’ Pe e te lē ioe e tatau ona faasalaina Iesepela ona na ia faia se mea e sili atu ona leaga?
I se taimi, sa auina atu ai e Ieova ia Ieu e faasala iā te ia. Ina ua faalogo Iesepela ua sau Ieu, sa ia vali ona mata ma teu faaaulelei. Ae ina ua oo atu Ieu ma vaai atu iā Iesepela o loo i luga i le faamalama, ona ia fonō lea i tamāloloa o loo i le fale o le tupu: ‘Ia togi o ia i lalo!’ Na latou faia e pei ona e vaai atu iai. Na lafoina o ia i lalo ma oti ai. O le i‘uga lenā o le Masiofo amioleaga o Iesepela.
1 Tupu 16:29-33; 18:1-4; 21:1-16; 2 Tupu 9:30-37.
Fesili
- O ai Iesepela?
- Aiseā na faanoanoa ai le tupu o Aapo?
- O le ā na faia e Iesepela ina ia maua ai e lona to‘alua o Aapo le tovine a Napota?
- O ai na auina atu e Ieova e faasala iā Iesepela?
- E pei ona e vaaia i le ata, o le ā na tupu ina ua taunuu Ieu i le fale o Iesepela?
Fesili faaopoopo
- Faitau le 1 Tupu 16:29-33 ma le 18:3, 4.
Na faape‘ī le tulaga leaga i Isaraelu i le taimi na nofotupu ai Aapo? (1 Tu. 14:9)
- Faitau le 1 Tupu 21:1-16.
Na faapefea ona faaalia e Napota lona lototele ma le faamaoni iā Ieova? (1 Tu. 21:1-3; Levi. 25:23-28)
O le ā ua tatou a‘oa‘oina mai le faaa‘oa‘oga a Aapo e faatatau i le feagai ai ma faalogona o le lē taulau o se fuafuaga? (1 Tu. 21:4; Roma 5:3-5)
- Faitau le 2 Tupu 9:30-37.
O le ā ua tatou a‘oa‘oina mai le maelega o Ieu i le faia o le finagalo o Ieova? (2 Tu. 9:4-10; 2 Kori. 9:1, 2; 2 Timo. 4:2)


text:
Ia Faaauau Ona Manatunatu Loloto i Mea Faaleagaga
“Ia manatunatu i nei mea; ia naunau i ai, ina ia iloa ai e tagata uma lou agaʻigaʻi i luma.”—1 TIMO. 4:15.
PESE: 57, 52
1, 2. Aiseā ua mataʻina ai le faiʻai o le tagata?
O LE gagana ua mafai ai e le tagata ona faitau, tusitusi, tautala, malamalama i upu, tatalo ma pese ai viiga o Ieova. E mataʻina nei vala uma ma e aofia ai vaega o o tatou faiʻai ma neula e fesootaʻi i ai, ia e lē o malamalama atoatoa i ai saienitisi. O le mataʻina o o tatou faiʻai, ua mafai ai ona tatou aʻoaʻoina gagana. Ua faapea mai se polofesa o gagana: “O se tasi o vala mataʻina o le olaga [o le tagata], o le tomai e mafai ai e a latou fanau ona aʻoaʻoina se gagana.”
2 O le tomai o tagata e tautatala ai o se meaalofa mai i le Atua. (Sala. 139:14; Faaa. 4:11) E iai foʻi se isi vala e mataʻina ai o tatou faiʻai mai i le Atua. E ese mai i manu, ua foafoaina tagata “i le faatusa o le Atua.” E iai iā i latou le filifiliga saʻoloto, ma e mafai ona latou filifili e faaaogā o latou tomai o le tautala ina ia viia ai le Atua.—Kene. 1:27.
3. O le ā le meaalofa matagofie ua aumaia e Ieova e faapotoina ai i tatou?
3 Ua foaʻi mai e le Atua o Lē na faavaeina gagana, le meaalofa matagofie o le Tusi Paia iā i latou e mananaʻo e faamamaluina o ia. Ua mafai ona maua le Tusi Paia atoa pe i vaega foʻi i le silia i le 2,800 gagana. Pe a tatou manatunatu i tusitusiga paia, o le a faatumuina o tatou mafaufau i manatu o le Atua. (Sala. 40:5; 92:5; 139:17) O lea, e mafai ona e maua le fiafia i le manatunatu loloto i mea “e mafai ona faapotoina ai oe mo le faaolataga.”—Faitau le 2 Timoteo 3:14-17.
4. O le ā le uiga o le manatunatu loloto, ma o ā fesili o le a tatou iloiloina?
4 O le manatunatu loloto e uiga atu i le taulaʻi o ou mafaufauga, po o le faaāta i lou mafaufau o se mea lelei po o se mea leaga. (Sala. 77:12; Faata. 24:1, 2) O mataupu e lua e sili ona lelei e manatunatu loloto i ai o Ieova le Atua, ma lona Alo o Iesu Keriso. (Ioa. 17:3) Ae atonu e tatou te taumānatu, o le ā le fesootaʻiga o le faitau ma le manatunatu loloto? O ā avanoa e mafai ona tatou manatunatu loloto ai, ma e faapefea ona avea o se mea e tatou te fiafia e fai?
FAAMAUTINOA E AOGĀ AU SUʻESUʻEGA
5, 6. O le ā e fesoasoani iā te oe e faaleleia lou malamalamaga ma lou tomai e manatua ai mea o loo e faitauina?
5 E mafai ona faia e lou faiʻai mea mataʻina, ma o nisi taimi e te faia mea e aunoa ma ni au taumafaiga malolosi. O se faaaʻoaʻoga, e tatou te savavali, mānava, tiʻetiʻe uila, po o le tāina se tusi i se masini faaonapōnei, e aunoa ma le mafaufau i ai. O nisi taimi, o le mea lenā e tupu pe a tatou faitau. O lea, e tāua ai ona taulaʻi atu i le uiga o mea o loo tatou faitauina. Pe a māeʻa se palakalafa, pe a o leʻi amataina foʻi se tamaʻi ulutala fou i se lomiga, e mafai ona e mālōlō ma manatunatu i mea ua faatoʻā uma ona e faitauina, ina ia faamautinoa ua e malamalama lelei i ai. O le mea moni, o mea e faalavelave mai ma lou lē uaʻi atu atoatoa e mafai ona tafatafao solo ai lou mafaufau, ma lē maua ai aogā mai i mea o loo e faitauina. E faapefea ona ʻalofia lenā mea?
6 Ua maua mai suʻesuʻega a saienitisi, o le faitau leotele o upu a o fai au suʻesuʻega, e faigofie ai ona e manatuaina mea. E malamalama lelei Lē na foafoaina o tatou faiʻai i lenā mea. O le māfuaaga lea na ia faatonuina ai Iosua e faitau “lē leoa” Lana tusi o le Tulafono. (Faitau le Iosua 1:8.) O le faitau lē leoa o le Tusi Paia po o le faitauina lemū, e mafai ona iai se aafiaga i lou mafaufau. E fesoasoani foʻi lenā iā te oe e uaʻi atoatoa ai i mea o loo e faitauina.
7. O le ā le taimi sili e manatunatu loloto ai i le Afioga a le Atua? (Tagaʻi i le ata i luga aʻe o le matua.)
7 Atonu e lē tele ni a tatou taumafaiga e fai pe a faitau, ae e manaʻomia le uaʻi atu atoatoa pe a manatunatu loloto. O le māfuaaga lenā e faigofie ai i faiʻai o tagata lē lelei atoatoa ona tosina atu e faia se mea faigofie. O lea, o le taimi sili e manatunatu loloto ai, pe afai ua e mālōlō ma o loo toʻafilemu lou siʻomaga e aunoa ma ni mea e faalavelave mai. Sa iloa e le faisalamo, o le taimi sili e manatunatu loloto ai pe a taoto i lona moega i le pō. (Sala. 63:6) Sa lelei atoatoa le mafaufau o Iesu, ae sa ia iloa le aogā o le iai i se nofoaga toʻafilemu e tatalo ma manatunatu loloto ai.—Luka 6:12.
MEA LELEI E MANATUNATU LOLOTO AI
8. (a) O le ā se isi mea e mafai ona tatou manatunatu loloto ai e ese mai i le Tusi Paia? (e) O ā faalogona o Ieova pe a tatou talanoa e faatatau iā te ia?
8 O le mafaufau i mea o loo faitauina i le Tusi Paia, o se tasi lea o auala tāua e manatunatu loloto ai, ae e iai foʻi isi auala. O se faaaʻoaʻoga, pe a e vaai i le ofoofogia o le foafoaga, ia mafaufau i ai. E mautinoa o le a uunaʻia ai oe e vivii atu iā Ieova i lona lelei, ma faailoa atu lou lototalisapaia i sau uō o loo oulua faatasi. (Sala. 104:24; Galu. 14:17) Pe e tāua iā Ieova na manatunatuga? E maua le tali i lana Afioga. E tusa ai ma nei aso e gata ai, ua Ia folafola mai: “I lea taimi, e fetautalatalaaʻi ai i latou o ē e matataʻu iā Ieova, e taʻitasi ma lana uō, ma e uaʻi mai pea Ieova ma faafofoga mai i ai. Ona amata ai lea ona tusia le tusi e faamanatu ai i ona luma mo i latou o ē e matataʻu iā Ieova, ma ē e manatunatu i lona suafa.”—Mala. 3:16.
9. (a) O le ā na faalaeiauina e Paulo Timoteo e manatunatu i ai? (e) E faapefea ona tatou faatatauina le fautuaga a Paulo pe a sauniuni mo le faiva?
9 Na faalaeiauina Timoteo e le aposetolo o Paulo ina ia “manatunatu” i aafiaga o lana tautala, amio, ma lana aʻoaʻo atu. (Faitau le 1 Timoteo 4:12-16.) E pei o Timoteo, e tele galuega faaleagaga e tatou te mafaufau i ai. O se faaaʻoaʻoga, e manaʻomia ona tatou manatunatu loloto a o sauniuni e fai se suʻesuʻega faale-Tusi Paia. Pe a mafaufau i tagata suʻesuʻe taʻitasi, e manaʻomia ona tatou manatunatu i se fesili po o se talafaatusa e fesoasoani iā te ia e agaʻigaʻi ai i luma. O le faaalu o le taimi e faia ai faapea, e mafai ona faafouina ma faamalosia ai lo tatou faatuatua. O le a fesoasoani e faia ai a tatou suʻesuʻega faale-Tusi Paia i se auala lelei ma aasa. E faapena foʻi pe a sauniunia o tatou loto mo le faiva i le fanua. (Faitau le Esera 7:10.) O le faitauina o se mataupu i le tusi o le Tusi Paia o le Galuega, o le a ʻmumū ai e pei o se afi’ lo tatou maelega i le faiva. O le manatunatu loloto i mau o le Tusi Paia e tatou te mananaʻo e faaaogā i lenā aso, ma lomiga ua tatou fuafua e ofoina, o le a fesoasoani i le faataunuuina o lo tatou faaeaga. (2 Timo. 1:6) Ia mafaufau i tagata i le oganuu ma mataupu o le a latou fiafia mai ai. O na sauniuniga uma o le a uunaʻia ai i tatou e molimau atu i se auala lelei e ʻfaaalia ai le agaga ma le mana’ o le Afioga a le Atua.—1 Kori. 2:4.
10. O ā nisi avanoa e mafai ona tatou manatunatu loloto ai i mea faaleagaga?
10 Pe e iai ni taimi e te faia ai faamaumauga o lauga i le lautele, fonotaga ma tauaofiaga? O le autaluina o na faamaumauga, e maua ai avanoa lelei e manatunatu loloto ai i mea ua e aʻoaʻoina mai i le Afioga a le Atua ma lana faalapotopotoga. E tatou te maua faamatalaga fou i mekasini o Le Olomatamata ma le Ala Mai! i masina taʻitasi, ma lomiga e tatala i tauaofiaga. Pe a e faitauina le Yearbook, e maua aogā pe a manatunatu loloto i tala taʻitasi o mea na tutupu. O le faia faapea o le a pāʻia ai lou loto. Atonu e te manaʻo e vase ni manatu autū, pe tusi ni au faamatalaga i tala ane o le palakalafa, lea o le a fesoasoani i sau toe asiga, se asiasiga faaleoleo mamoe, po o sau lauga i le lumanaʻi. Ae o le vala e sili ona tāua, o le faaalu o se taimi e manatunatu loloto ai a o faitau lomiga faale-Tusi Paia, o le a maua le avanoa e ave ai i fale manatu na e faitauina, ma tatalo iā Ieova e faafetai ai mo mea lelei ua e aʻoaʻoina.
IA MANATUNATU I ASO TAʻITASI I LE AFIOGA A LE ATUA
11. O le ā le vala autū e tatau ona tatou manatunatu loloto i ai, ma aiseā? (Tagaʻi foʻi i le faaopoopoga.)
11 O le vala autū e tatau ona tatou manatunatu loloto i ai, o le Afioga faagaeeina a le Atua. Seʻi faapea ua faasā ona iai sau Tusi Paia. * Peitaʻi, e lē mafai ona taofia ai oe mai i le manatunatu loloto i mea o loo e manatuaina, e pei o se mau e te fiafia i ai, po o upu foʻi o pese o le Malo. (Galu. 16:25) E mafai foʻi ona fesoasoani le agaga o le Atua e toe faamanatu atu mea lelei na e aʻoaʻoina.—Ioa. 14:26.
12. O le ā se faasologa lelei e mafai ona faitau ai le Tusi Paia?
12 Ia faatulaga nisi aso o le vaiaso e faitau ma manatunatu loloto ai i le faitauga Tusi Paia i vaiaso taʻitasi i le Aʻoga o le Faiva Faatiokarate. Ae e mafai ona faatulaga nisi aso e manatunatu loloto ai i fetalaiga ma gaoioiga a Iesu. O tusi a Evagelia e faatatau i le olaga ma le faiva a Iesu, o isi ia tusi lauiloa o le Tusi Paia. (Roma 10:17; Epe. 12:2; 1 Pete. 2:21) Ua maua foʻi e tagata o le Atua se lomiga, ua faasolosolo lelei ai ona faamatala mea na tutupu iā Iesu a o iai i le lalolagi. O se meafaigaluega aogā, aemaise pe a faitau ma manatunatu loloto i tala a Evagelia o loo i mataupu taʻitasi.—Ioa. 14:6.
AISEĀ E TĀUA AI LE MANATUNATU LOLOTO?
13, 14. Aiseā e tāua ai iā i tatou ona manatunatu pea i mea faaleagaga, ma o le ā e uunaʻia i tatou e fai?
13 O le manatunatu loloto i mea faaleagaga e fesoasoani i le tuputupu aʻe o se Kerisiano ia matua faaleagaga. (Epe. 5:14; 6:1) E lē mafai ona tumau le malosi o le faatuatua o se tasi, pe a itiiti le taimi e mafaufau ai iā Ieova ma Iesu. E iai lenā tagata i se tulaga lamatia o le tafetafea ese po o le tuulafoaʻia o le upu moni. (Epe. 2:1; 3:12) Na lapataʻi mai Iesu pe a tatou lē faalogo pe talia le Afioga a Ieova ma se “loto mamā ma lelei,” o le a tatou lē “tausi” i ai. O le a faigofie foʻi ona tatou ʻtosina atu i popolega, ma le tamaoaiga, ma fiafiaga o lenei olaga, ona lē oo lea ina matua o latou fua.’—Luka 8:14, 15.
14 O lea, ia faaauau ona tatou manatunatu loloto i le Afioga a le Atua. O le faia faapea, o le a tatou faaatagia atu ai le mamalu ma uiga o Ieova e pei ona faailoa mai i le Tusi Paia. (2 Kori. 3:18) Maʻeu se faaeaga matagofie! O le faatuputeleina o lo tatou poto i le Atua, ma faaatagia atu lona mamalu, o ni faaeaga tautele ma e lē mafai ona gata mai lo tatou aʻoaʻoina pea o le auala e faaaʻoaʻo ai i lo tatou Tamā alofa i le lagi.—Fai. 3:11.
15, 16. (a) E faapefea ona tatou maua aogā mai i le manatunatu loloto i mea faaleagaga? (e) Aiseā e faigatā ai i nisi taimi ona tatou manatunatu loloto, ae aiseā e tatau ai ona tatou maumauaʻi e faia faapea?
15 O le faaauau ona manatunatu loloto i mea faaleagaga, o le a faatumau ai lo tatou maelega i le upu moni. O le a avea i tatou ma puna o faalaeiauga i o tatou uso ma tagata fiafia e tatou te feiloaʻi ai i le faiva i le fanua. O le manatunatu loloto i le meaalofa silisili a le Atua, o le taulaga togiola a Iesu, o le a fesoasoani iā i tatou e faatāua la tatou faiā vavalalata ma lo tatou Tamā Paia o Ieova. (Roma 3:24; Iako. 4:8) O Mark, o se uso mai i Aferika i Saute na falepuipui mo le tolu tausaga ona o lona solitū faa-Kerisiano. Na ia faapea mai: “O le manatunatu loloto e mafai ona faatusa atu i le fiafia i se vaaiga matagofie. O le tele e tatou te manatunatu loloto ai, o le tele foʻi na o mea fou e tatou te iloaina e faatatau i lo tatou Atua o Ieova. Pe a ou lagona le lotovaivai ma le popole i le lumanaʻi, e faitau laʻu Tusi Paia ma manatunatu loloto i se mau. Ou te lagona ai le toʻafilemu.”
16 Ua tumu le lalolagi i aso nei i faatosinaga, ua matuā faigatā ai i nisi taimi ona manatunatu i mea faaleagaga. Ua faapea mai Patrick, o se uso faamaoni i Aferika: “O loʻu mafaufau e tai pei o se pusa meli e tumu i faamatalaga eseese, o faamatalaga e manaʻomia ma lē manaʻomia, lea e tatau ona faavasega i aso taʻitasi. Pe a iloiloina oʻu mafaufauga, e masani ona iai oʻu ʻpopolega.’ O lea ou te tatalo iā Ieova ina ia aveese nei popolega. E ui e manaʻomia ona faaalu ai sina taimi a o leʻi amata ona manatunatu loloto i mataupu faaleagaga, ae ua atili ai ona ou māfana atu iā Ieova. O lea, ua mafai ona ou malamalama lelei ai i le upu moni.” (Sala. 94:19) E maua aogā e i latou e “iloiloina Tusitusiga Paia i aso taʻitasi” ma manatunatu loloto i ai.—Galu. 17:11.
E FAAPEFEA ONA MAUA LE TAIMI?
17. E faapefea ona e maua le taimi e manatunatu loloto ai?
17 E fealapō isi i le taeao e faitau, manatunatu ma tatalo. O nisi e latou te faia faapea i mālōlōga i le aoauli. Atonu e faia faapea e nisi i le afiafi pe a o leʻi momoe foʻi. Ae e fiafia nisi e faitau le Tusi Paia i le taeao ma le pō a o leʻi mālōlō. E latou te ʻfaitau i ai i le ao ma le pō’ po o le faia lea e lē aunoa. (Iosua 1:8) O le vala tāua, ia faatau mai le taimi mai i mea e lē tāua, ina ia manatunatu loloto ai i le Afioga a le Atua i aso taʻitasi.—Efe. 5:15, 16.
18. O le ā ua folafola mai i le Tusi Paia iā i latou e manatunatu loloto i le Afioga a le Atua, ma taumafai e faatatau?
18 Ua folafola mai pea i le Afioga a le Atua faamanuiaga e maua e i latou e manatunatu loloto i ai, ma taumafai e faatatau. (Faitau le Salamo 1:1-3.) Na fetalai Iesu: “Amuia i latou e faalogo i le afioga a le Atua ma tausi i ai!” (Luka 11:28) O le vala e sili ona tāua, o le manatunatu loloto i mea faaleagaga i aso taʻitasi, o le a fesoasoani iā i tatou e faamamaluina Lē na foafoaina o tatou faiʻai. O le a ia tauia i tatou e ala i le maua o le fiafia i le taimi lenei, ma le ola e faavavau i lana lalolagi fou amiotonu.—Iako. 1:25; Faaa. 1:3.
^ pala. 11 Tagaʻi i le mataupu “O a Matou Taumafaiga ia Malolosi Pea Faaleagaga” i Le Olomatamata, Tesema 1, 2006.


text:
LESONA 10
O le ā le Tapuaʻiga a le Aiga?
Talu mai aso anamua, na finagalo ai Ieova i aiga taʻitasi ia faaalu faatasi se taimi e atiaʻe ai se faiā malosi ma ia, ma faamalosia ai o latou aiga. (Teuteronome 6:6, 7) O le pogai lenā e faataatia ese ai e Molimau a Ieova se taimi i vaiaso taʻitasi e tapuaʻi faatasi ai le aiga
O se taimi e mafuta vavalalata ai iā Ieova. “Ia outou mafuta vavalalata atu i le Atua, ona mafuta vavalalata mai lea o ia iā te outou.” (Iakopo 4:8) E mafai ona tatou iloa lelei Ieova pe a aʻoaʻoina faamatalaga e uiga i ona uiga ma ana galuega e ala mai i lana Afioga le Tusi Paia. O le auala faigofie e amata ai le tapuaʻiga a le aiga, o le faaalu lea o se taimi e faitau faatasi ai ma le leotele le Tusi Paia, atonu i le mulimuli i le faasologa o le vaiaso mo le Sauniga o le Faiva ma le Olaga Faa-Kerisiano. E mafai ona tofia sui taʻitasi o le aiga e faitau mai se vaega o le Tusi Paia, ona talanoa faatasi uma lea po o le ā se manatu na aʻoaʻoina mai i le Tusi Paia.
O se taimi e mafuta vavalalata ai sui o le aiga. O tane ma avā, faapea mātua ma fanau, e faamalosia a latou faiā pe a suʻesuʻeina le Tusi Paia o se aiga. E tatau ona avea o se taimi fiafia, filemu ma e tulimataʻia uma e le aiga i vaiaso taʻitasi. E faalagolago i tausaga o a latou fanau, e mafai ona filifili e mātua mataupu aogā e talanoaina, atonu e faaaogā ai mataupu mai i Le Olomatamata ma le Ala Mai! po o luga foʻi o la matou Upega tafaʻilagi o le jw.org. E mafai ona outou talanoa e faatatau i se faafitauli na feagai ma lau fanau i le aʻoga, ma vaai po o le ā le auala e foʻia ai. Aiseā e tou te lē matamata ai i se polokalame o loo maua i le TV i le Initaneti a Molimau a Ieova, ma talanoa faatasi ai e uiga i lenā polokalame pe a māeʻa? Atonu e te fiafia e faataʻitaʻi pese o le a usuina i le sauniga, ma taumamafa faatasi pe a māeʻa le tapuaʻiga a le aiga.
O lenei taimi faapitoa e faaaluina i vaiaso taʻitasi e tapuaʻi faatasi ai iā Ieova, o le a fesoasoani i le aiga atoa e maua ai le olioli i le suʻesuʻeina o le Afioga a le Atua, ma o le a Ia matuā faamanuia i a outou taumafaiga.
Aiseā e matou te faataatia ese ai se taimi mo le tapuaʻiga a le aiga?
E faapefea i mātua ona faaaogā lenei taimi e avea ma taimi fiafia mo le aiga atoa?
Faitau Atili
Le Auala e Fiafia ai o Tatou Aiga
E mafai e tane, avā, mātua ma fanau ona faaaʻoaʻo i le alofa na faaalia e Iesu. O le ā e tatou te aʻoaʻoina mai iā te ia?


text:
AUALA E OLA AI O SE KERISIANO
“Ieova e, . . . Ou te Faatuatua Atu iā te Oe”
E tāua lo tatou faatuatua iā Ieova i taimi e sologa lelei ma taimi e lē sologa lelei ai. (Sl 25:1, 2) I le senituri lona valu T.L.M., na fesagaʻia ai e tagata Iutaia i Iuta se tulaga na tofotofoina ai lo latou faatuatua iā Ieova, ma e tele ni lesona e tatou te aʻoaʻoina mai ai. (Ro 15:4) Pe a māeʻa ona faaali le vitiō “Ieova e, . . . Ou te Faatuatua Atu iā te Oe,” o ā au tali i fesili nei?
O le ā le tulaga faigatā na fesagaʻia e Esekia?
Na faapefea ona faatatau e Esekia le mataupu silisili o loo i le Faataoto 22:3, ina ua sauniuni mo le taimi e ono siʻomia ai i latou?
Aiseā na lē manaʻo ai Esekia e siilima atu iā Asuria pe saili mo se fesoasoani mai iā Aikupito?
E faapefea ona avea Esekia ma faaaʻoaʻoga lelei mo Kerisiano?
O ā tulaga i aso nei e tofotofoina ai lo tatou faatuatua iā Ieova?


text:
Lesona 5
O le ā le Finagalo o le Atua mo le Lalolagi?
1. Aiseā na foafoaina ai e le Atua le lalolagi?
Na tuuina mai e Ieova le lalolagi i le fanau a tagata e nonofo ai. O lea la, e leʻi foafoaina le uluaʻi ulugalii o Atamu ma Eva e ola i le lagi, auā ua uma ona foafoaina e le Atua agelu e nonofo ai. (Iopu 38:4, 7) Nai lo lea, na tuu e le Atua le uluaʻi tane i se Parataiso matagofie e taʻua o le faatoʻaga o Etena. (Kenese 2:15-17) Na tuu atu e Ieova iā te ia ma lana fanau le faamoemoe e olioli ai e faavavau i le lalolagi.
I le taimi muamua, e na o le faatoʻaga o Etena sa avea ma parataiso. Na tatau i le uluaʻi ulugalii ona faatumu le lalolagi i a la fanau, ma galueaʻiina le lalolagi e avea ma parataiso. (Kenese 1:28) O le a lē taitai ona faaumatiaina le lalolagi, ae o le a avea pea ma nofoaga tumau o tagata.
2. Aiseā ua lē avea ai le lalolagi ma parataiso i le taimi nei?
Na tuu ese e Ieova Atamu ma Eva mai i le faatoʻaga ina ua lē usiusitaʻi i laʻua. Ua lē o toe iai se parataiso, ma e leai se isi e mafai ona toe faafoʻisia mai. Ua taʻua i le Tusi Paia: “Ua tuuina mai le lalolagi i le lima o lē ua amioleaga.”—Iopu 9:24.
Po ua faagaloina e Ieova lana uluaʻi fuafuaga mo tagata? E leai! O ia o lē e ona le malosi uma lava, ma e taulau manuia mea uma e finagalo i ai. (Isaia 45:18) O le a ia toe faafoʻi le tagata i le tulaga na finagalo i ai i le amataga.
3. O le a faapefea ona toe faafoʻisia le Parataiso?
O le a toe faafoʻisia le parataiso i le lalolagi a o faagasolo le pulega a le tupu a le Atua, o Iesu. I le taua e taʻua o Amaketo, o le a taʻitaʻia ai e Iesu agelu a le Atua ma faaumatia ai i latou uma e tetee iā te Ia, ona saisai lea e Iesu o Satani ma lafo i le tō mo tausaga e 1,000. O le a faaolaina tagata o le Atua mai i lenā faaumatiaga, ona o le a taʻitaʻia ma puipuia i latou e Iesu. O le a latou olioli i le ola e faavavau i le Parataiso i le lalolagi.
4. O afea o le a faamutaina ai puapuaga?
O afea o le a faamutaina ai e le Atua mea leaga o loo tutupu i le lalolagi? Na faailoa mai e Iesu le “faailoga” e iloa ai ua lata mai le iʻuga. O mea o loo tutupu i le lalolagi i le taimi nei, ua matuā lamatia ai ola o tagata, ma ua manino mai ai o loo tatou ola i “le taufaaiʻuiʻuga o le faiga o mea a le lalolagi.”
O le a faamutaina e Iesu mafatiaga a o faagasolo lana pulega o le 1,000 tausaga mai i le lagi i le lalolagi. (Isaia 9:6, 7; 11:9) E ese mai i lona tulaga o se Tupu, o le a avea foʻi Iesu o le Ositaulaga Sili e faamagaloina agasala a i latou e alolofa i le Atua. O lea la, e ala iā Iesu, o le a aveesea atoatoa ai e le Atua maʻi, le soifua matua, ma le oti.
5. O ai o le a ola i le Parataiso i le lumanaʻi?
O le a ola i le Parataiso tagata e usiusitaʻi i le Atua. (1 Ioane 2:17) Na auina atu e Iesu ona soo ina ia saʻili tagata agamalu, ma aʻoaʻoina i latou i le auala e maua ai le finagalo malie o le Atua. O loo sauniunia e Ieova i aso nei le faitau miliona o tagata, e ola i le lumanaʻi i le Parataiso i le lalolagi. (Sefanaia 2:3) I Maota mo Sauniga a Molimau a Ieova, o loo aʻoaʻoina ai e tagata le auala e avea ai ma tane po o ni tamā lelei, faapea le avea ai ma avā po o se tinā lelei. E tapuaʻi faatasi mātua ma fanau, ma aʻoaʻoina le auala e maua ai aogā mai i le tala lelei.
Faitau Atili
O le ā le Finagalo o le Atua mo le Lalolagi?
Po o le a faataunuuina le finagalo o le Atua mo se lalolagi parataiso? Pe afai o le a faataunuuina, o afea?


text:
Tala 113: Paulo i Roma
VAAI i filifili o loo iā Paulo, ma vaai i le fitafita Roma o loo leoleoina o ia. Ua avea Paulo ma pagota i Roma. O loo faatali o ia se‘ia filifili Kaisara po o le ā o le a fai iā te ia. A o pagota o ia, e taga ona asiasi atu tagata iā te ia.
Tolu aso talu ona taunuu Paulo i Roma na ia auina ai se fe‘au i ta‘ita‘i Iutaia e ō mai e vaai ia. O le i‘uga, ua to‘atele Iutaia i Roma ua ō atu. Ua tala‘i Paulo iā i latou e uiga iā Iesu ma le malo o le Atua. O isi ua talitonu ma avea ma Kerisiano a o isi e le‘i talitonu.
Na tala‘i atu fo‘i Paulo i fitafita eseese na leoleoina o ia. Mo le lua tausaga na iai o ia i ina o se pagota, na tala‘i atu Paulo i tagata uma lava na te mafai ona tala‘i iai. Ma o le i‘uga, e oo fo‘i i le aiga o Kaisara sa faalogo i le tala lelei o le malo, ma avea ai isi ma Kerisiano.
Ae o ai le tagata asiasi lenā e tusitusi? Pe e mafai ona e mateina? Ioe, o Timoteo. Sa iai fo‘i Timoteo i le falepuipui ona o le tala‘iga o le malo, ae ua tatala nei o ia. Ma ua alu o ia e fesoasoani iā Paulo. Pe e te iloa o le ā o loo tusi e Timoteo? Se‘i o tatou vaai.
Pe e te manatua le aai o Filipi ma Efeso i le Tala 110? Na fesoasoani Paulo e amataina faapotopotoga Kerisiano i aai na. I le taimi nei la, a o iai o ia i le falepuipui, e tusi e Paulo ni tusi i na Kerisiano. O loo iai ia tusi i le Tusi Paia ma ua ta‘ua o le Efeso ma le Filipi. O loo faamatala atu nei e Paulo iā Timoteo mea e tusia i ana uō Kerisiano i Filipi.
O tagata Filipi na agalelei tele iā Paulo. Na latou aumaia se meaalofa mo ia i le falepuipui, ma o loo faafetai atu Paulo iā i latou mo lenā mea. O Epaferoti na aumaia le meaalofa. Ae na ma‘i o ia ma tāli oti. Ae o lenei ua toe malosi ma sauni e toe fo‘i i lona aiga. O le a alu o ia ma ave lenei tusi mai iā Paulo ma Timoteo pe a toe fo‘i i Filipi.
A o iai Paulo i le falepuipui na ia tusia isi tusi e lua o loo iai nei i le Tusi Paia. O le tasi e mo Kerisiano i le aai o Kolose. Pe e te iloa o le a lona ta‘u? O le Kolose. O le isi o se tusi totino mo lana uō mamae e igoa iā Filemoni e nofo i Kolose. O le tusi e faatatau iā Onesemo le auauna a Filemoni.
Na sola ese Onesemo mai iā Filemoni ma alu i Roma. E iai se auala na iloa ai e Onesemo o loo i le falepuipui Paulo i ina. Na ia alu e asiasi, ma na tala‘i atu ai Paulo iā Onesemo. E le‘i leva ae avea fo‘i Onesemo ma Kerisiano. Ua faanoanoa nei Onesemo ina ua ia sola ese. Pe e te iloa la o le ā o tusia e Paulo i lana tusi iā Filemoni?
O loo talosaga atu Paulo iā Filemoni ia faamagalo iā Onesemo. ‘Ua ou toe auina atu o ia iā te oe,’ o le tusi lea a Paulo. ‘Ae o le taimi nei ua lē gata ina avea o ia ma sau auauna. Ae o ia fo‘i o se uso Kerisiano lelei.’ Ina ua toe fo‘i Onesemo i Kolose na ia avea nei tusi e lua, o le tasi mo tagata Kolose a o le isi mo Filemoni. E mafai ona tatou mafaufauina le fiafia tele o Filemoni, ina ua avea lana auauna ma Kerisiano.
Ina ua tusi Paulo i tagata Filipi ma Filemoni, na iā te ia se tala lelei moni lava. ‘O le a ou auina atu Timoteo iā te outou,’ o upu ia a Paulo i tagata Filipi. ‘Ae e lē o toe mamao ona ou asiasi atu lea iā te outou.’ Ma na ia tusi iā Filemoni: ‘Ia e sauni se mea ou te nofo ai i ina.’
Ina ua sa‘oloto Paulo na ia asiasi i ona uso ma tuafafine Kerisiano i le tele o nofoaga. Mulimuli ane ua toe faapagota fo‘i Paulo i Roma. I le taimi lenei na ia iloa ai o le a fasiotia o ia. O lea na ia tusi iā Timoteo e alu atu faanatinati. ‘Ua ou faamaoni i le Atua,’ o le tusi lea a Paulo, ‘ma o le a tauia au e le Atua.’ I ni nai tausaga mulimuli ane ai, ona fasiotia lea o Paulo, ua toe faaumatia Ierusalema, e ‘au a Roma.
Ae tele ni mea o i le Tusi Paia. Na tuuina atu e Ieova le Atua i le aposetolo o Ioane ia tusia tusi mulimuli e aofia ai le tusi o Faaaliga. O lea tusi e uiga i le lumana‘i. Se‘i o tatou a‘oa‘oina pe o le a o taofia e le lumana‘i.
Galuega 28:16-31; Filipi 1:13; 2:19-30; 4:18-23; Eperu 13:23; Filemoni 1-25; Kolose 4:7-9; 2 Timoteo 4:7-9.
Fesili
- O ai na tala‘i iai Paulo a o avea o se pagota i Roma?
- O ai le tagata asiasi lenā e tusitusi e pei ona vaaia i le ata, ma o le ā ua ia faia mo Paulo?
- O ai Epaferoti, ma o le ā na alu ma ave ina ua toe fo‘i i Filipi?
- Aiseā na tusia ai e Paulo se tusi i lana uō mamae o Filemoni?
- O le ā na faia e Paulo ina ua sa‘oloto o ia, ma o le ā na tupu mulimuli ane iā te ia?
- O ai na faaaogā e Ieova e tusia tusi mulimuli o le Tusi Paia, ma o le ā o loo faamatalaina e le tusi o Faaaliga?
Fesili faaopoopo
- Faitau le Galuega 28:16-31 ma le Filipi 1:13.
Na faapea ona faaaogā e Paulo lona taimi a o saisaitia i Roma, ma o le ā le aafiaga o lona faatuatua malosi i le faapotopotoga Kerisiano? (Galu. 28:23, 30; Fili. 1:14)
- Faitau le Filipi 2:19-30.
O ā faaupuga talisapaia na faia e Paulo e faatatau iā Timoteo ma Epaferoti, ma e faapefea ona tatou mulimuli i le faaa‘oa‘oga a Paulo? (Fili. 2:20, 22, 25, 29, 30; 1 Kori. 16:18; 1 Tesa. 5:12, 13)
- Faitau le Filemoni 1-25.
Na ‘ai‘oi atu Paulo iā Filemoni ina ia fai le mea tonu ona o le ā, ma e faapefea ona avea lenei mea ma ta‘iala mo toeaina i aso nei? (File. 9; 2 Kori. 8:8; Kala. 5:13)
E faapefea i upu a Paulo i le Filemoni 13, 14 ona faaalia ai lona manatu mamafa i lotofuatiaifo o isi i le faapotopotoga? (1 Kori. 8:7, 13; 10:31-33)
- Faitau le 2 Timoteo 4:7-9.
I le pei o le aposetolo o Paulo, e faapefea ona tatou mautinoa o le a tauia i tatou e Ieova pe a tatou tumau ma le faamaoni se‘ia oo i le i‘uga? (Mata. 24:13; Epe. 6:10)


text:
FAAOPOOPOGA
Le Auala e Feutagaʻi ai ma se Tagata ua Faateʻaina
O se tasi o mea e sili ona nutimomoia ai o tatou loto, o le faateʻaeseina lea o se tauaiga po o se uō mamae mai i le faapotopotoga, ona o le lē salamō mai i lana agasala. Peitaʻi, o le auala e tatou te tali atu ai i le taʻiala a le Tusi Paia i lenei mataupu, e faaalia ai le malosi o lo tatou alofa i le Atua ma lo tatou faamaoni i lana faatulagaga. * Seʻi manatu foʻi i nisi o fesili ua lāgā e faatatau i lenei mataupu.
E faapefea ona feutagaʻi ma se tagata ua faateʻaina? Ua faapea mai le Tusi Paia: “Aua neʻi outou toe faifaimea faatasi ma sē ua taʻua o se uso ae e faitaaga, pe e matapeʻapeʻa, pe e ifo i tupua, pe e fai upu masoā, pe e onā, pe e taufaavalea, aua foʻi neʻi aai faatasi ma se tagata faapena.” (1 Korinito 5:11) Ua fai mai le Tusi Paia e faatatau i se tagata “e lē tumau i aʻoaʻoga a le Keriso”: “Aua lava tou te taliaina o ia i o outou fale, pe faatalofa atu foʻi iā te ia. Auā o sē e faatalofa atu iā te ia, ua aufaatasi atu o ia i ana galuega leaga.” (2 Ioane 9-11) E tatou te lē faifaimea faasamasamanoa ma se tagata faateʻaina, pe fetufaaʻi foʻi ma i latou i mataupu faaleagaga. Ua faapea mai Le Olomatamata faa-Peretania o Setema 15, 1981, itulau 25: ʻO le “faatalofa” atu i se tagata, o le uluaʻi laasaga lenā e amata ai se talanoaga po o se faigāuō. Pe e tatou te mananaʻo ea e uia lea uluaʻi laasaga ma se tagata faateʻaina?’
Pe e tatau ea ona matuā faamamao ese mai iā te ia? Ioe, ma e iai nisi o māfuaaga. Muamua lava, e faaalia ai lo tatou faamaoni i le Atua ma lana Afioga. E tatou te usiusitaʻi iā Ieova i taimi faigofie, atoa foʻi ma taimi e sili ona faigatā. O le alofa i le Atua, e uunaʻia ai i tatou e usiusitaʻi i ana tulafono uma, auā ua tatou iloa e faamasinotonu o ia, e alofa, ma o ana tulafono e matuā lelei mo i tatou. (Isaia 48:17; 1 Ioane 5:3) Lona lua, o le faamamao mai i se tagata agasala e lē salamō, e puipuia ai i tatou ma le faapotopotoga ina neʻi faaleagaina lo tatou itu faaleagaga ma amioga lelei, ma puipuia ai foʻi le talaaga lelei o le faapotopotoga. (1 Korinito 5:6, 7) Lona tolu, o lo tatou pipiimau i mataupu silisili o le Tusi Paia, atonu o le a aogā foʻi i le tagata faateʻaina. O lo tatou lagolagoina o le faaiʻuga a le komiti tau faamasinoga, e ono pāʻia ai le loto o le tagata faimea sesē, aemaise ona e leʻi taliaina taumafaiga a toeaina e fesoasoani atu iā te ia. O le motusia la o mafutaga ma ē e pele iā te ia, atonu e fesoasoani ina ia “toe atamai o ia” ma iloa ai le matuiā o lana agasala, ma gaoioi ai e toe foʻi mai iā Ieova.—Luka 15:17.
Ae faapefea pe a faateʻaeseina se tasi o le aiga? Afai o lea, e matuā tofotofoina ai le faamaoni o se tasi aemaise pe a māfana faiā a se aiga. E faapefea ona tatou feutagaʻi ma se tasi ua faateʻaina o le aiga? E lē mafai ona iloiloina tulaga uma e tulaʻi mai i lenei mataupu, ae o le a tatou iloiloina ni tulaga autū se lua.
O nisi taimi o loo nofo pea le tagata faateʻaina faatasi ma lona aiga. E mafai ona faaauau pea feʻau ma galuega a le aiga e pei ona masani ai i aso faisoo, auā e lē faapea o le a motusia sootaga ma lona aiga ona ua faateʻaina o ia. Peitaʻi ane, ona o le mea sesē na ia faia, na filifili ai lenei tagata e motusia la latou sootaga faaleagaga ma lona aiga o loo i le upu moni. O lona uiga la, e lē toe iai se sootaga faaleagaga a tagata faamaoni o le aiga ma le tagata faateʻaina. O se faaaʻoaʻoga, afai o loo iai le tagata faateʻaina, e lē faia sona sao pe a potopoto faatasi le aiga mo le tapuaʻiga a le aiga. Ae afai o le tagata faateʻaina o se talavou o loo tausia pea e ona mātua, e iai pea le tiute tauave a mātua e aʻoaʻo ma avatu ai aʻoaʻiga iā te ia. O lea la, e ono fuafua mātua alolofa ina ia fai se suʻesuʻega faale-Tusi Paia ma le talavou. *—Faataoto 6:20-22; 29:17.
E iai isi tagata faateʻaina e lē o nonofo faatasi ma o latou aiga, ae e ese le mea e nonofo ai. E ui lava e iai tulaga e seāseā tulaʻi mai e ono manaʻomia ai ona talanoa ma lenā tagata i ni mataupu faaleaiga, ae e tatau lava ona faapupuu na talanoaga. O sui faamaoni o se aiga Kerisiano, e lē suʻesuʻe avanoa i latou e faifaimea faatasi ma se tagata ua faateʻaina o le aiga lea e lē o nofo i le aiga. Nai lo o lea, o le faamaoni iā Ieova ma lana faalapotopotoga, e uunaʻia ai i latou e pipii atu i le faatulagaga a le Tusi Paia o le faateʻaeseina o se tagata. O lo latou faamaoni e faaalia ai lo latou alofa moni i le tagata faimea sesē, ma atonu e fesoasoani ai iā te ia ina ia talia le aʻoaʻiga. *—Eperu 12:11.
^ pala. 1 O mataupu silisili lava nei o le Tusi Paia e faatatau atu foʻi i ē ua vavaeese i latou mai le faapotopotoga.
^ pala. 2 Mo nisi faamatalaga e faatatau i se talavou ua faateʻaina o loo tausia pea e ona mātua ma o loo nofo pea i le aiga, tagaʻi i Le Olomatamata o Oketopa 1, 2001, itulau 16-17, ma Iuni 1, 1989, itulau 31-32.
^ pala. 3 Mo nisi faamatalaga i le auala e feutagaʻi ai ma tagata faateʻaina o le aiga, tagaʻi i fautuaga a le Tusi Paia o loo i Le Olomatamata o Fepuari 1, 1989, itulau 26-31, ma Iuni 1982, itulau 19-24.


text:
Vaega 1 o Ata Mai i Warwick (Me iā Aokuso 2014)
O loo fausia e Molimau a Ieova lo latou ofisa ulu mo le lumanaʻi i Warwick, i Niu Ioka. E amata mai iā Me faasolo iā Aokuso 2014, e mataʻina se suiga ua faia e le ʻaufaigaluega i le Fale Inisinia mo Taavale, Fale mo Ofisa o Matagaluega Eseese/Matagaluega Lagolago, ma fale e nonofo ai ia e faaigoa o le C ma le D. O lenei vaega o ata o loo faaalia ai galuega na faia i lenā vaitaimi pisi.
Me 1, 2014—Se vaaiga i Warwick
Se vaaiga mai i le tulimanu i saute i sisifo agaʻi atu i le itu i mātū i le vaituloto o le Sterling Forest (Blue Lake). I le pito i luma o loo faagasolo ai galuega mo le vaega pito i lalo o le Fale D. I le pito e lata i le vaituloto o loo saunia ai simā mo le Fale C.
Me 14, 2014—Le Nofoaga o Loo Muaʻi Fau ai Isi Vaega o le Fale
O loo tuufaatasi e le ʻaufaigaluega fale taʻele mo fale e nonofo ai, e na ona avatu lava faapipii loa. O loo faapipii ai auivi, puipui, vaega mo le palama, eletise, le alāʻea ma le paipa. E māeʻa ona fausia le fale taʻele pe afai e faapipii i le vaega tonu o le fale e iai le fale taʻele.
Me 22, 2014—Fale Inisinia mo Taavale
O loo galulue palama i le vaega pito i lalo o le fale. A o faagasolo le galuega o le a faaaogā lenei vaega e fai ma potu ʻai mo le ʻaufaigaluega e 500, ma o isi vaega o le fale o le a faaaogā e aai ai le isi toʻa 300. Pe a lata ina māeʻa le galuega, o le a toe aveese potu ʻai ae faauma le fale ina ia faaaogā e inisinia ai taavale.
Iuni 2, 2014—Fale Inisinia mo Taavale
O loo fola e le ʻaufaigaluega se palapala faapitoa i le pito i luga o le fale ina ia totō ai le vao ma ni laau. O lenei auala e fesoasoani i le siʻosiʻomaga e ala i le faaitiitia o le malosiaga e manaʻomia, faaitiitia ai le tafe i lalo o vai mai i timuga tetele, ma faamamā ai le polusione mai i le timu.
Iuni 5, 2014—Fale mo Ofisa o Matagaluega Eseese/Matagaluega Lagolago
O lenei fale e faia aʻe i ni fale se tolu e fesootaʻi faatasi, lea e 42,000 mita faatafafā (450,000 futu faatafafā) le telē o le fola pe a tuufaatasi. I le ata, o loo galulue le ʻaufaigaluega a se kamupani e matuā faamalosi uʻamea mo pou o le fale.
Iuni 18, 2014—Fale Inisinia mo Taavale
O loo faaaogā se ituaiga uelo e faapipii ai le paʻu i le pito i luga o le fale. O loo fusi o la tino i ni maea e puipui ai i laʻua mai i le paʻuʻū.
Iuni 24, 2014—Fale C
O loo faapipii mea e faaalu ai le ʻea māfanafana, alāʻea ma le ʻea mālūlū. E pe ā ma le 35 pasene o Molimau a Ieova o loo galulue i le galuega i Warwick o tamaʻitaʻi.
Iulai 11, 2014-Montgomery, Niu Ioka
O lenei fale na faaaogā e fai ma fale e teu ai mea mo le galuega ma fau ai isi vaega o le fale ia e na o le avatu loa lava faapipii. Na amata ona faaaogā mai lea fale iā Fepuari 2014 ina ia fesoasoani i le galuega. O le telē o le fale e 20,000 mita faatafafā (220,000 futu faatafafā). O mea papaʻe i le tulimanu i le itu taumatau o le ata, o fale taʻele ia o le a laʻu atu i Warwick.
Iulai 24, 2014—Fale C
O le pito i luma i le tulimanu i le itu i mātū i sasaʻe o le fale. E pe ā ma le 200 sui o le ʻaufaigaluega i le ofisa ulu o le a nonofo i lenei fale. O le tetelē o potu e i le va o le 30 ma le 55 mita faatafafā (350 ma le 600 futu faatafafā) ma e iai le umukuka, fale taʻele, ma se tamaʻi faapaologa.
Iulai 25, 2014—Fale mo Galuega Faaleleia/Paka o Taavale a Ē e Nonofo i Lea Nofoaga
O loo saunia lenei vaega o le fanua mo le galuega. I le pito i luga i le itu agavale o le ata, o loo vili ai maa ma faaputu e toe faaaogā mo le galuega. E oo ane i le taimi e uma ai le galuega atoa, e pe ā ma le 260,000 kupita mita (340,000 kupita iata) o le palapala ua aveesea mai i Warwick i le mea o loo faia ai le galuega. I se fua faatatau e 23 loli laʻu palapala e faaaogā i le aso.
Iulai 30, 2014—Fale Inisinia mo Taavale
O loo totō le vao ma laau i le pito i luga o le fale.
Aokuso 8, 2014—Se Vaaiga i Warwick
Se vaaiga mai i le tumutumu o se silini agaʻi i le itu i saute i sisifo o le fale e iai ofisa. I le itu agavale pito i lalo o loo iai le Fale e Paka ai Taavale a Tagata e Asiasi Atu, ma e tumu i aso taʻitasi i taavale a le ʻaugalulue. O nisi Molimau a Ieova e ō mai i taavale mo le 12 itula ina ia galulue tauofo mo le na o le tolu i le fā aso.
Aokuso 13, 2014—Fale Inisinia mo Taavale
Ua toeitiiti uma le galuega i le potu ʻai lē tumau. O le a faapipii ni televise ma sipika i luga ina ia faalogologo atu ai le ʻaufaigaluega i mau i le taeao, ma isi polokalame faaleagaga mai i le ofisa o le lālā i Amerika.
Aokuso 14, 2014—Fale mo Ofisa o Matagaluega Eseese/Matagaluega Lagolago
O loo fola le simā o le fogāfale muamua. I le itu taumatau, o loo faaaogā e se tasi o le ʻaufaigaluega se masini e faamautinoa ai e lē o ʻōʻō le simā ae ua malosi ma maopoopo lelei.
Aokuso 14, 2014—Fale mo Ofisa o Matagaluega Eseese/Matagaluega Lagolago
O le vaega i le ogatotonu o le fale e taʻi uma atu ai uaea eletise, ma o le a ufiufi i le simā.
Aokuso 14, 2014—Fale mo Ofisa o Matagaluega Eseese/Matagaluega Lagolago
Ua toeitiiti uma le simā o le fogāfale muamua. O le simā aupito i telē lea talu ona amata le galuega i Warwick, e 540 kupita mita (700 kupita iata). Na palu lenei simā i le vaega o loo fai mai ai le simā mo le galuega, ona faaaogā lea o loli simā e valu e laʻu mai ai, ona pamu mai lea i loli pamu simā e lua, ma e 5 1⁄2 itula na pamu mai ai lenei simā. I le ogatotonu o le ata o loo iai le vaega mo le faasitepu i isi fogāfale o le fale.
Aokuso 14, 2014—Fale C
O loo fai le puipui e siʻo ai le pito i luga o le fale. I tua atu o le ata o loo amata ai galuega mo le fola pito i lalo o le fale A.
Aokuso 15, 2014—Fale C
O loo sisi aʻe i le fogāfale tolu se fale taʻele ua uma ona tuufaatasi ma e na o le avatu lava faapipii loa. O le tele o le galuega i Warwick e faaaogā ai mea ua uma ona tuufaatasia, e faaitiitia ai le feomaʻi ma e lelei mo galuega e iai se taimi faatulagaina e māeʻa ai.
Aokuso 20, 2014—Fale C
O loo faapipii e le ʻaufaigaluega a se kamupani puipui simā o le fale. Ua uma ona vali le simā, e lē tau manaʻomia la ona vali ma e itiiti ni galuega faaleleia e toe fai iai. E mafai ona vave faapipii ma o le a fesoasoani e faamāeʻa ai le galuega i le taimi faatulagaina.
Aokuso 31, 2014—Se Vaaiga i Warwick
Se vaaiga mai i le tulimanu i le itu i saute i sisifo. I le pito i luma, o loo fau ai le isi fogāfale mo le fale D, ae i tua atu, ua toeitiiti uma ona fai le faavae o le fale C.


text:
Mataupu Faavae e Aoao Atu ai Talavou
E faapefea ona e faatinoina mataupu faavae faafaiaoga a le Faaola? O ni nai fautuaga faigofie nei. Mo nisi faamatalaga, tagai i leTusitaulima 2: Taitaiina o le Ekalesia (2010), 1.4, 3.2.
Faamalosia o le Aiga
O le nofoaga e sili ona lelei mo talavou e aoao ai ma ola i le talalelei, o le fale, i lalo o le taitaiga alofa ma le amiotonu a matua. O se fale e totonugalemu ia Keriso e avatu ai i talavou le tapenaga aupito sili e maua ai sauniga paia o le talalelei. (Tagai O Le Aoao Atu, E Leai Se Isi Valaauga E Sili Ai,135–156).
O le mafuaaga lea, ua i ai ausilali, gaoioiga, ma polokalama a le Ekalesia (e aofia ai tusi o le Tiute i le Atua ma le Alualu i Luma o le Tagata Lava Ia, Mo Le Malosi o le Autalavou, ma anomea o mataupu aoaoina a le autalavou) e lagolago ai matua a o latou fesoasoani i o latou atalii ma afafine ia liua i le talalelei a Iesu Keriso.
Saunia Faaleagaga
Na poloai mai le Alii, “Muamua saili ia maua la’u upu” (MF&F 11:21). O se vaega o le saunia faaleagaga o le suesue lea mo oe lava o aoaoga faavae o le a e aoao atu. O le a taialaina oe e le Alii i le mea e sili ona taua ma fesoasoani ai i talavou. Ona, mafai lea ona e molimau atu i le moni o le talalelei mai mea e te oo i ai, a o e taumafai e ola ai i mea e te aoao atu. (Tagai O Le Aoao Atu, E Leai Se Isi Valaauga E Sili Ai,12–21).
Fefautuaai Faatasi
O le fesoasoani i talavou ia liua, e manaomia ai taumafaiga tuufaatasi a matua, taitai, faufautua, faiaoga, e aofia ai ma faiaoga seminare. Fefautuaai faatasi e uiga i manaoga o le autalavou. Vaai po o a mea o latou aoaoina i le fale, i le lotu, ma le seminare ina ia mafai ai ona e faaopoopo i ai a o e aoaoina i latou. O le a mafai ona outou fatufatuina faatasi se aafiaga e sili atu ona mamana e aoao ai le autalavou, nai lo le mea e mafai ona e faataunuuina na o oe.
E tele avanoa mo matua, faiaoga, faufautua, ma taitai e fefautuaai ai faatasi. O nisi nei o faataitaiga:
- O fonotaga faaleautaitai, e pei o aufono a le uarota po o le komiti talavou a le au epikopo.
- O nai mafutaga pupuu, faasamasamanoa ao lei amataina pe ua maea foi sauniga Lotu masani.
- Fesootaiga i le telefoni po o le imeli.
Auauna atu i le Autalavou
O le faiaoga ai i le autalavou e tele atu nai lo le na ona tuuina atu o faamatalaga. O le faiaoga e faapei o Keriso, e aofia ai le aoao atu ma le faamalosiauina o le autalavou i a latou lava taumafaiga e ola ai i le talalelei i aso fai soo. E mafai ona aofia ai le aapa atu ia i latou i talaatu o fonotaga masani faatulagaina, vasega, ma gaoioiga.
Taumafai e alofa i le autalavou e faapei ona alofa o le Tama Faalelagi ia i latou. E silasila o Ia i le mea sili o ia i latou; e onosai o Ia a o latou tuputupu ae. Na te faamalosiauina i latou tusa lava pe latou te tauivi e fai le mea sa’o, ma e le fiu lava o Ia. (Tagai O Le Aoao Atu, E Leai Se Isi Valaauga E Sili Ai,33–41).
Aoao atu le Talalelei
I aoaoga uma lava o le talalelei, o le Agaga o le faiaoga moni lea. Afai e te sailia Lana taitaiga, o le a pa’i atu o Ia i lou loto ma musuia i latou e te faiaoga ai.
O se tasi o ala sili e valaaulia ai le Agaga o le faaaofia ai lea o talavou i le talanoaina o mau, ma aoaoga aupito lata mai a perofeta soifua. O otootoga e aoao ai i luga o le initoneti, o le a fesoasoani e te maua ai punaoa e aupito sili ona talafeauga.
E tele taimi e i ai aafiaga faaleagaga ma malamalamaaga o talavou e faasoa. E mafai ona latou faia lenei mea i afiafi faaleaiga, i vasega po o fonotaga a korama, i gaoioiga i le Mutuale, o ni malo e valaaulia i le Peraimeri, po o le tele o isi faatulagaga faasamasamanoa. A latou fefaasoaa’i a latou molimau, e molimauina e le Agaga, ma e faagaeetia tagata uma. (Tagai O Le Aoao Atu, E Leai Se Isi Valaauga E Sili Ai,52–61).


text:
Mataupu 10
E maua se molimau o le Tusi a Mamona e ala i le mana o le Agaga Paia—O meaalofa a le Agaga e tuuina mai i e ua faamaoni—O meaalofa faaleagaga e soa faatasi ma le faatuatua i taimi uma—Ua tautala mai le efuefu upu a Moronae—O mai ia Keriso, ia faaatoatoaina ia te ia, ma faapaia o outou agaga. E tusa o le 421 T.A.
1 O lenei, o au, o Moronae, ou te tusi teisi i ni mea ou te manatu lava au ua lelei; ma ou te tusi atu i ou uso, o asa Lamanā; ma ou te manao ia latou iloa ua sili atu i le fa selau ma le lua sefulu tausaga ua mavae atu talu ona tuuina mai o le faailoga o le afio mai o Keriso.
2 Ma ou te afaamaufaailogaina nei talafaamaumau, pe a uma ona ou tautala atu ni nai upu itiiti e ala i le apoapoai atu ia te outou.
3 Faauta, ou te apoapoai atu ia te outou pe a outou faitauina nei mea, pe afai e tusa ai ma le fingalo poto o le Atua ia outou faitauina, ia outou manatua le alofa mutimutivale tele o le Alii i le fanauga a tagata, mai i le foafoaga o Atamu e oo mai lava i lalo seia oo mai i le taimi o le a outou maua ai nei mea, ma amanatunatu i ai i o outou eloto.
4 Ma pe a outou maua nei mea, ou te apoapoai atu ia te outou ia outou aole atu i le Atua, le Tamā Faavavau, i le suafa o Iesu Keriso, pe ua ele moni ea nei mea; ma afai tou ole atu ma le loto ifaamaoni, ma le omanatu moni i ai, ma le ufaatuatua ia Keriso, o le a ia ffaaali mai le gmoni o ia mea ia te outou, i le mana o le Agaga Paia.
5 Ma o le mana o le Agaga Paia e mafai ona outou ailoa ai le emoni o mea uma lava.
6 Ma o soo se mea ua lelei, ua tonu ma moni; o le mea lea, e leai se mea ua lelei e faafitia le Keriso, ae tautino mai o loo soifua o ia.
7 Ma e mafai ona outou iloa o loo soifua o ia, i le mana o le Agaga Paia; o le mea lea ou te apoapoai atu ai ia te outou ia outou le faafitia le mana o le Atua; aua e galue o ia e ala i le mana, e atusa ma le faatuatua o le fanauga a tagata, e tutusa i le aso ma taeao, ma le faavavau.
8 O lenei foi, ou te apoapoai atu ia te outou, ou uso e, ia outou le faafitia ameaalofa a le Atua, ona e tele i latou; ma ua o mai i latou mai le Atua e tasi. Ma e eeseese ala e faatino ai ia meaalofa; ae o le Atua e tasi o le na te galueaiina i soo se mea ma i mea uma; ma ua tuuina mai nei meaalofa i tagata e ala i faaaliga a le Agaga o le Atua, ia latou manuia ai.
9 Aua faauta, ua tuuina mai e le Agaga o le Atua, ai le tasi, ina ia mafai ona ia eaoao atu le upu o le poto;
10 Ma i le tasi, ina ia mafai ona ia aoao atu le upu o le malamalama lea i le Agaga e tasi;
11 Ma i le tasi, o le afaatuatua tele naua; ma i le tasi, o le meaalofa o efaamalologa e ala i le Agaga e tasi;
12 O lenei foi, i le tasi, ina ia mafai ona ia faia avavega tetele;
13 O lenei foi, i le tasi, ina ia mafai ona ia vavalo e uiga i mea uma;
14 O lenei foi, i le tasi, le vaaia o agelu ma agaga auauna mai;
15 O lenei foi, i le tasi, ituaiga uma o gagana eseese;
16 O lenei foi, i le tasi, o le faaliliuga o gagana ma ituaiga o agagana eseese.
17 Ma o nei meaalofa uma e oo mai e ala mai i le Agaga o Keriso; ma e oo mai i latou i tagata uma taitoatasi, e tusa ma lona finagalo.
18 Ma ou te apoapoai atu ai ia te outou, ou uso pele e, ia outou manatua o meaalofa lelei auma e mai ia Keriso.
19 Ma ou te fia apoapoai atu ia te outou, ou uso pele e, ia outou manatua e atutusa o ia ananafi, le aso, ma le faavavau, ma o nei meaalofa uma ua ou tautala atu ai, ua faaleagaga, o le a le aveesea lava, pe o le a lava le umi e tu ai le lalolagi, ae nao le tusa ai ma ele le talitonu o le fanauga a tagata.
20 O le mea lea, e tatau ai ona i ai o le afaatuatua; ma afai e tatau ona i ai o le faatuatua e tatau foi ona i ai o le faamoemoe; ma afai e tatau ona i ai o le faamoemoe, e tatau foi ona i ai o le alofa mama.
21 Ma e vagana ai ua ia te outou le aalofa mama e le mafai lava i se ala ona faaolaina outou i le malo o le Atua; pe mafai foi ona faaolaina outou i le malo o le Atua pe afai e le ia te outou le faatuatua; pe mafai foi e outou pe afai e leai so outou faamoemoe.
22 Ma afai e leai so outou faamoemoe ua tatau ona outou lotovaivai; ma e oo mai le lotovaivai ona o le amioletonu.
23 Ma sa fetalai moni Keriso i o tatou tamā: aAfai e ia te outou le faatuatua, e mafai ona outou faia o mea uma e tatau ia te au.
24 Ma ou te tautala atu nei i tuluiga uma o le lalolagi—afai e oo mai le aso e aveesea ai le mana ma meaalofa a le Atua mai totonu o outou, o le a faapea aona o le ele talitonu.
25 Ma oi talofa i le fanauga a tagata pe afai o le tulaga lea; ona o le a leai se atasi i totonu o outou e faia le lelei, e leai, e leai lava se tasi. Aua afai e i ai se tasi i totonu o outou e faia le lelei, e galue o ia i le mana ma meaalofa a le Atua.
26 Ma oi talofa ia te i latou o e latou te aveese nei mea ma feoti, ona latou te aoti ia latou eagasala, ma e le mafai ona faaolaina i latou i le malo o le Atua; ma ou te tautala atu lenei mea e tusa ma afioga a Keriso; ma ou te le pepelo lava.
27 Ma ou te apoapoai atu ia te outou ia outou manatua nei mea; ona e vave ona oo mai o le taimi o le a outou iloa ai ou te le pepelo, aua o le a outou vaai ia te au i le pa faamasino a le Atua; ma o le a fetalai mai le Alii le Atua ia te outou: Ou te lei alaga atu ea ia te outou au aupu, ia sa tusia e lenei tagata, e pei o se tasi ua ealaga mai e ua oti, ioe, e pei lava o se tasi ua tautala mai i fafo mai i le iefuefu?
28 Ou te tautino atu nei mea i le faataunuuina o valoaga. Faauta foi, o le a tulei mai i latou mai le fofoga o le Atua tumau-faavavau; ma o le a auisa atu lana afioga mai lea tupulaga i lea tupulaga.
29 Ma o le a faaali atu e le Atua ia te outou, ua moni mea ua ou tusia.
30 Ma ou te toe apoapoai atu ia te outou, ia outou ao mai ia Keriso, ma taofimau i meaalofa lelei uma, ma aua le epai atu i le meaalofa leaga, po o le mea ua le mama.
31 Ma ia aala mai, ma tulai mai i le efuefu, Ierusalema e; ioe, ma ofu ou ofu matagofie, le afafine e o eSiona; ma ifaamalolosi ou ositeki ma faalautetele ou tuaoi e faavavau, ina ia ule toe faafelilonaiina oe, ina ia mafai ona faataunuuina o feagaiga a le Tamā Faavavau na faia e ia ia te oe, le aiga e o Isaraelu.
32 Ioe, ao mai ia Keriso, ma efaaatoatoaina ia te ia, ma faafiti outou lava mai mea uma e le faaleatua; ma afai tou te faafiti outou lava mai mea e le faaleatua uma, ma ialolofa i le Atua ma o outou manatu atoa, mafaufau, ma le malosi atoa, ona lava lea o lona alofa tunoa mo outou, ma o lona alofa tunoa e mafai ai ona outou atoatoa ia Keriso; ma afai tou te atoatoa ia Keriso e ala i le oalofa tunoa o le Atua, e leai se ala e mafai ai ona outou faafitia le mana o le Atua.
33 Ma ou te toe fai atu, afai tou te atoatoa ia Keriso e ala i le alofa tunoa o le Atua, ma lē faafitia lona mana, ona afaapaiaina lea o outou ia Keriso i le alofa tunoa o le Atua, e ala i le faamaligiina o le etoto o Keriso, lea ua i ai i le feagaiga a le Tamā mo le ifaamagaloina o a outou agasala, ina ia outou opaia, ua aunoa ma se ila.
34 Ma o lenei ou te fai atu ia te outou uma, tofa ia. Ua lata ona ou alu atu e amalolo i le eparataiso o le Atua, seia toe ifaatasia lou oagaga ma lou tino, ma aumai au i le uea ma le manumalo, e feiloai ma outou i luma o le fpa faamasino logomalie a le gIeova silisili, le lFaamasino Faavavau o e o ola ma e ua oti. Amene.